Pajenn:Perrot - Bue ar Zent.djvu/872 - Wikimammenn\nPajenn:Perrot - Bue ar Zent.djvu/872\n» Evel ar meder a sko war an ed a ve en e leur, evelse Judikaël, brezellour galloudus ha kalonek, a skoe kalet er stourmad, ha gouzout a rê lakat e dôliou birou da skei elec’h ma kare.\n» Evel ma red ar gwennili war-lerc’h ar gwenan, evelse, pa veze krogad, Judikaël, brezellour skanv, iskuit ha krenv, a rede war-lerc’h e enebourien.\n» Meur a lamm a roas d’ar C’hallaoued, abalamour ma klaskent kabestran Breiz. »\nDagobert, o welet n’halle ket dont a benn eus ar Vretoned, a zigasas sant Alar da gaout o roue. Alar ha Judikaël n’o devoe ket a boan o ’n em glevet. Mont a rejont o-daou da Vro-C’hall. Roue Breiz a ginnigas profou bras da Zagobert, ha heman a roas re vrasoc’h c’hoaz da Judikaël. Pedi reas anezan, zoken, da chom gantan da leinan ; mes Dagobert a rene er mare-ze eur vue fall, hag abalamour da ze, Judikaël ne fellas ket d’ezan mont da zibri ouz e dôl.\nOber a reas e zisken en ti sant Ouan, mignon sant Alar, a oa neuze an tostan d’ar roue, hag a oe, prest goude, hanvet eskob en Rouan.\nDizro d’e rouantelez, Judikaël a implias e holl amzer d’ober vad d’an ilizou ha d’ar bobl. O chom e veze pe en Talensak, pe en Pempont, pe en Mohon, en koad Bresilien.\nEun devez, a lavar ar re goz, o tremen en eun hent, tost d’unan eus o gestel, e tigouezas gantan eun den lor, azezet e-tal eur stêr, o c’hortoz unan bennak d’e gas en tu-all. Judikaël hen sammas war e varc’h hag a reas d’ezan treuzi an dour.\nKerkent, elec’h eur paour kez klanvour, e kavas dirakan eun den kaer : « Eürus oc’h, Judikaël, emezan, dre m’ho peus kemeret true ouzin. Me ive, eun de da zont, a raio digemer mat d’ec’h em rouantelez. »\nAn Otrou Doue e-unan eo an evoa sikouret.\nJudikaël a wele alïes sant Malo, ha labourat a rênt neuze d’en em zantelât an eil egile. Eleiz a vanatiou a lakas sevel en e rouantelez ; hini Pempont eo ar brudetan aneze.\nPa welas an urz-vat hag ar justiz o ren endro d’ezan, e lôskas stur ar gouarnamant gant eun all, hag e tizroas d’ar manati en devoa tremenet ennan e yaouankiz. Eno e varvas en peuc’h, ar 16 a viz kerdu 650.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/872&oldid=141190 »


Afonso Henrique de Bragança - Wikipedia\nAfonso Henrique de Bragança\nAn infant Afonso, Dug Porto.\nAfonso Henrique de Bragança pe, hervez e anv klok, Afonso Henrique Maria Luís Pedro de Alcântara Carlos Humberto Amadeu Fernando António Miguel Rafael Gabriel Gonzaga Xavier Francisco de Assis João Augusto Júlio Valfando Inácio de Saxe-Coburgo-Gota e Bragança, ( Ajuda - Lisboa, 31 a viz Gouhere 1865 — Naplez, 21 a viz C'hwevrer 1920) a voe Dug Porto, Konestabl Portugal (penn an armeoù) ha diwezhañ gouarnour an Indez Portugalat.\n7 E varv\nEil mab ar roue Luís Iañ Portugal hag ar rouanez Maria Pia Savoia, priñsez a Sardinia, e oa Afonso, ha breur d'ar roue Carlos Iañ Portugal.\nMeur a wech e voe dileuriad e vreur roue el lezioù estren.\nJeneral rannarme e oa en arme Portugal, hag enseller-meur ar ganolierezh. Abalamour da se moarvat e voe kaset e 1895 d'an Indez, da gêr Goa, anvet da vesroue an Indez, da geñver un droiad-vrezel a reas en trevadennoù-hont. Berzh a reas eno hag anvet e voe Konestabl ar rouantelezh.\nPalez[kemmañ | kemmañ ar vammenn]\nO chom e oa e Palez Ajuda gant e vamm, goude marv e dad, ar roue Luis. E vreur, ar roue Carlos, ha war e lerc'h e niz, Manuel II, a oa o chom e Palez an Necessidades. Un den didro e oa, dizrouk, met paotr ar plijadurioù evel en arme, bambocher ha merc'hetaer un tamm.\nTroet e oa gant ar c'hrirri-tan, hag unan eus bleinerien gentañ e vro e oa. Aozañ a reas ar c'hentañ redadegoù kirri-tan e Portugal.\nPomper[kemmañ | kemmañ ar vammenn]\nPlijout a rae dezhañ reiñ skoazell da bomperien Ajuda, e-kichen e balez. Komandant a enor e oa e-touez pomperien Ajuda zoken.\nMuntroù[kemmañ | kemmañ ar vammenn]\nKlevout a reas e oa buhez ar roue Carlos Iañ, e vreur, en arvar bras gant iriennoù ar republikaned. Kustum e oa da zougen ur revolver, noz-deiz, da vezañ prest d'en em zifenn. Derc'hel a reas war e niz, Luís Filipe, d'ober kemend-all\nE 1908 e voe muntret ar roue Carlos Iañ, war un dro gant e vab Luís Filipe, gant daou Republikan. Eil mab Carlos, Manuel II, a voe anvet da roue neuze, haga renas daou vloaz.\nPa voe distroadet e niz, ar roue Manuel II Portugal, diwezhañ roue Portugal, e 1910, ha savet Republik Portugal, ec'h eas d'an harlu gant e niz diroueet hag e vamm, ar rouanez Maria Pia, da Gibraltar. Goude ez eas gant e vamm da Italia ha bevañ a reas ganti e Torino. Goude he marv ez eas da Roma da chom, ha da Naplez goude.\nE deroù 1890 e oa da zimeziñ d'an arc'hdugez Marie Valerie Aostria met a-benn ar fin e nac'has-hi dimeziñ, abalamour da enebiezh he moereb, an arc'hdugez Maria Theresia Aostria, eus an Tiegezh Braganza, displijet gant brud troioù ar soudard .\nDimeziñ a reas e Madrid e 1917, seizh vloazh goude diskar ar rouantelezh, d'ar geodedourez stadunanat Nevada Stoody Hayes, ugent vloaz yaouankoc'h egetañ (met koshoc'h e ranke bezañ eget he oad ofisiel), bet dimezet teir gwech hag intañvezet div wech a-raok. Bugel ebet n'o doe.\nUn darvoud politikel a bouez e oa an eured-se d'ar Bortugaliz a-du gant ar roue hag a oa en esper da welout Tiegezh Bragança oc'h adkemer ar gurunenn. E 1917 edo Manuel II o chom e Bro-Saoz gant e wreg, ar briñsez Auguste Viktoria von Hohenzollern, hag int divugel ivez abaoe pevar bloaz. Tud kostezenn ar roue a c'hortoze ur mab, ha nec'het e oant dre ma ne deue ket, ha nec'hetoc'h c'hoazh e voent pa glevjont edo Afonso Henriques, eontr d'ar roue, o vont da zimeziñ d'ur vaouez ha ne oa ket a renk, hag a oa brudet fall ouzhpenn.\nEn Portugal ne oa ket anavezet an dimezioù morganatek. Ne vern pe vugel da Afonso ha Nevada eta a c'halle bezañ an hêr d'ar gurunenn hervez ar gwir portugalat. Met ken buan e c'halle Manuel hag Afonso chom divugel. Neuze ez aje ar gurunenn gant un diskennad eus Miguel Iañ, ar roue hollveliour a reas brezel an daou vreur e 1834 hag a gollas anezhañ.\nPevare pried Afonso e oa Nevada Stoody Hayes. N'hallent ket dimeziñ en iliz en Italia, rak eno ne fellas ket d'ar roue Vittorio Emmanuele III, evel ar pab, anavezout talvoudegezh ur prosez e Roma. Hi avat a zalc'has war Afonso ken na zimezjont en ul leti eus kêr Madrid, ma teuas un ofiser konsulel eus Republik Portugal da lidañ an eured, hep mignon na kar da dest.\nHag ar vaouez 35 bloaz, a oa bet Dugez Porto, a veajas eus Italia da Bortugal gant korf he fried, hag aozañ a reas staliañ e gorf e panteon Braganza e Manati São Vicente de Fora en Lisboa.\nMervel a eure e 1920 e Naplez, ha kaset e voe e gorf e 1921 da b-Panteão dos Braganças, e-kichen Iliz São Vicente de Fora, e Lisboa.\nAdtapet diwar « https://br.wikipedia.org/w/index.php?title=Afonso_Henrique_de_Bragança&oldid=1848820 »\nTiegezh roueel Portugal


Sven Hassel, Sven Hazel (Danmark, Norvegia hag Island)\n19 a viz Ebrel 1917\ne Frederiksborg, Danmark\n21 a viz Gwengolo 2012 (95 vloaz)\ne Barcelona, Spagn\nRomantoù istorel, Faltazi\nlesanvioù: "Il maestro dei romanzi di guerra", "Author of legion of the damned"\nSven Hassel, Børge Willy Redsted Pedersen e anv gwirion, ganet d'an 19 a viz Ebrel 1917 e Frederiksborg e Danmark hag aet da Anaon d'an 21 a viz Gwengolo 2012 e Barcelona, Katalonia, a oa ur skrivagner danek.\nRomantoù hepken en deus skrivet, o taolenniñ troioù-kaer un unvezh soudarded e lu an Trede Reich e-pad an Eil Brezel-bed.\n1 Buhez Sven Hassel\n1.1 Yaouankiz e Danmark\n1.2 El lu alaman\n4 Ar romantoù\n5 Tudennoù ar romantoù\n6 Listenn oberennoù\n7 Oberennoù goude e varv\n8 Tro-dro d'an aozour\nBuhez Sven Hassel[kemmañ | kemmañ ar vammenn]\nAn elfennoù buhez a zo bet roet an darn anezhe gant an aozour e-unan.\nYaouankiz e Danmark[kemmañ | kemmañ ar vammenn]\nE kêr Nyhuse e rannvro Frederiksborg e Danmark e voe ganet Børge Willy Redsted Pedersen, en ur familh seizh bugel, eñ o vezañ ar mab henañ ; miliner e oa Peder Oluf Pedersen, an tad, ha Maren Hansine Andersen e oa ar vamm.\nEr bloavezh 1920 ez eas ar familh da Gopenhagen da chom.\nHervez an aozour ez eas-eñ da baotr-servij war bigi vakañsiñ adalek e 14 vloaz betek mare e goñje e 1936. N'eus roud istorel ebet eus ar fedoù-se ; padal, evit an daou vreur yaouankañ e kaver :\nTommy Redsted Pedersen war roll lu Danmark er bloavezh 1937 pa dizhas e 18 vloaz,\nUffe Redsted Pedersen war roll 1939 pa dizhas e 18 vloaz ivez.\nEvit Sven Hassel ne gaver roud ebet war ar rolloù al lu etre 1934 ha 1940.\nEl lu alaman[kemmañ | kemmañ ar vammenn]\nPanzer I amheuliet gant troadegiezh ar Wehrmacht e-pad aloubadeg Polonia\nBomm roll dimeziñ iliz garnisonskirken o verkañ dimeziñ Børge Willy Redsted Pedersen ha Laura Dorthea Guldbæk Jensen.\nEr bloavezh 1937, hag eñ dilabour da vare an enkadenn ekonomikel, e tec'has Sven Hassel eus Danmark da Alamagn da enrollañ el lu alaman, e 7vet rejimant marc'hegerezh ar Wehrmacht.\nBlenier kirri-hobregon e voe en 2vet rann panzer lec'hiet en Eisenach. Gant ar rann-se e kemeras perzh en aloubadeg Polonia e 1939. Ur bloavezh war-lerc'h e tec'has eus e rejimant, met adtapet e voe.\nKaset e voe da gampoù-bac'h ha diwezhatoc'h d'ar 27vet rejimant panzer (19vet rann panzer), ur rejimant pinijennañ. Kemer a reas perzh hag un-dro en Eil Brezel-bed evel blenier kirri-hobregon ha, pa ne veze ket a-walc'h anezho, evel mindrailher gant un MG42 ha banner greunadennoù-dorn.\nKroget en dije da skrivañ e romantoù pa oa prizoniad-brezel er c'hampoù goude an Eil Brezel-bed\nE wreg a vountas kalz warnañ evit kenderc'hel gant ar skrivañ ha dreist-holl embann e skridoù. Er bloavezh 1953 e voe embannet an hini kentañ, De fordømtes legion "Lejion ar re zaonet".\nDre ma oa klañvidik abaoe ar brezel gant un derzhienn kaokazian e chomas stanket e-pad an daou vloaz da heul, seizet ma oa war e wele.\nRet e voe dezhañ gortoz pareañ evit adkemer hent ar skrivañ.\nTabutoù a-leizh a zo tro-dro da oberennoù Sven Hassel, ha tro-dro d'e vuhez ivez :\nha gwir eo e eñvorennoù ?\ndaoust ha soudard ez eo bet pe get ?\ndaoust ha kenlabourer e oa e Danmark gant nerzhioù aloubiñ an Trede Reich e-pad an Eil Brezel-bed ?\nperak ez eo chomet kuzh ha hep prouenn eus e vuhez a-raok hag e-pad ar mare a zo taolennet en e oberennoù ?\nPevarzek romant istorel a zo bet skrivet gant Sven Hassel adalek e eñvorennoù brezel, met romantoù int ha n'eo ket levrioù eñvorennoù rik.\nTudenn bennañ al levrioù a zo ur soudard anvet Sven Hassel ivez hag a vez kaset en ur rejimant kirri-hobregon pinijennañ goude bezañ bet klasket tec'hout diouzh al lu alaman.\nUr wech er 27vet rejimant panzer en em gav gant soudarded ha n'int ha harozed na soudarded urzhiet daonet evel ma oa ar peurrest eus al lu alaman d'ar mare-se. Holl soudarded er rejimant zo bet kondaonet evit torfedoù (laeroñsi, muntr, palforzhañ...) pe evit bezañ gwelet evel tud noazus hervezh selloù politikel an Trede Reich (Komunisted, sokialourien, katoliked...).\nSven Hassel a zo kaset etrezek ur c'houch karr-hobregon ha gant an hennezh e klask dreistbevañ an Eil Brezel-bed war holl dachennoù ar brezel en Europa (Rusia, Italia...)\nTudennoù ar romantoù[kemmañ | kemmañ ar vammenn]\n* Evit kavout ul listenn glok, gwelet ar pennad spisoc'h : Tudennoù romantoù Sven Hassel.\nListenn oberennoù[kemmañ | kemmañ ar vammenn]\nGoude pep titl danek e vezo kavet un droidigezh vrezhonek, bloavezh an embann hag ar mare a zo taolennet.\nDe fordømtes legion "Lejion ar re zaonet" (1953), roman tostañ eus ur skrid-buhez brezel.\nDøden på Larvefødder "Rodoù ar marv" (1957), goañv 1943 - Meurzh 1944\nFrontkammerater "Kamaraded an talbenn" (1960), Ebrel-Eost 1944\nMarchbataillon "Batailhon-bale" (1962), dibenn 1942 - Ebrel 1943\nMonte Cassino (1963), Genver-Mae 1944\nLikvidér Paris! "Riñsañ Pariz ! (1967), Even 1944 - C'hwevrer 1945\nSS-generalen "Jeneral SS" (1969), dibenn 1942- Ebrel 1943\nGlemt af Gud "Hent gwadus ar marv" (1977), hañv 1944\nJeg så dem dø "Brezel an hañv" (1974), Here 1941 - Genver 1942\nKommando Reichsführer Himmler (1972), Eost-Here 1944\nGPU-Fængslet "Toull-bac'h ar GPU" (1971), goañv 1942 - 1943\nKrigsret "Barnadeg-brezel" (1979), goañv 1942-1943\nKommissæren "Ar c'homiser" (1985), hañv 1941\nOberennoù goude e varv[kemmañ | kemmañ ar vammenn]\nDøden på Larvefødder "Rodoù ar marv", bannoù-treset, tresour Jordy Diago, 1añ a viz Here 2015, 128 pajenn (ISBN 978-0-297609-76-6)\nTro-dro d'an aozour[kemmañ | kemmañ ar vammenn]\nEr bloavezh 1971, ar barzh danek Olaf Gynt en deus savet ur varzhoneg en enor da Sven Hassel anvet Denmark is listening to your voice, Sven Hassel "Emañ Danmark o selaou ho mouezh, Sven Hassel".\nSven Hassel (Facebook ofisiel)\nLec'hienn ofisiel Sven Hassel\n↑ 6/10/2012: Sven Hassel, Novelist Who Depicted Nazi Soldiers’ Lives, Dies at 95\n↑ El Pais 26/09/2012: Sven Hassel, pàgines viscudes\n↑ 14/11/2012: Sven Hassel: Soldier who won the Iron Cross and wrote best-sellers\n↑ Lechienn ofisiel Sven Hassel.\n↑ 06/10/2015 Lec'hienn Forbiddenplanet.com Atersadenno: Jordy Diago war ober diouzh Rodoù ar Marv gant Sven Hassel.\nAdtapet diwar « https://br.wikipedia.org/w/index.php?title=Sven_Hassel&oldid=1856181 »


Sketla Segobrani - Wikimammenn\nKentskrid gant Valerius Keltus\nLEVR KENTA : Dis Atir\nGanedigez ar bed, ganedigez ar ramzed hag an doueed\nGanedigez Manos ha Bena, ar c’henta gour hag ar genta maouez\nBugaleerez Manos ha Bena\nKarantez ha dimezi Manos ha Bena\nDiwar-benn ar vro ma veve Manos ha Bena\nGweledigez Ariomanos. Lezennou Belios\nDezrevell ar c’havadennou\nGweladennou Lugus ha Belisama da zouar Manos\nPenaos e tigemere mibien Vanos Lugus ha Belisama\nTrôad an doueed\n« Ti an Daou » e Sonnoialos\nDezrevell an nao rummad gwenvidik a ouenn Vanos\nDiwar-benn galloud burzudus an nao remziad gwenvidik ha petra a reas termen d’ezan\nTermen d’an nao rummad gwenvidik. Derou oadvez ar vouc’hal hag ar c’hleze. Ar re varo bepred beo a galoneka an oberour ma lakaio dre skrid istor e ouenn hag ar gelennadurez a zeu d’ezi a-berz an doueed\nEIL LEVR : Teutatis\nDiwar-benn ar benrouanez a renas war ar vro-Wenn\nAr Bagadou a zeuas eus ar vro-Wenn\nErmaeziadenn bagad an Alc’houeder ha danevellan teir « Kassiteras »\nErmaeziadenn strollad ar Marc’h hag aloubadenn Baltia gant Momoros. Argadenn ouz enez-Vreiz\nErmaeziadeg bagad ar C’haran ha kemeridigez gant Nemetos eus ar rann-dir etre an Albis hag ar Visuria. Eur geriennou bennak diwar-benn bro an Teir-Stêr hag ar poblou anezi. Argadenni en enez-Vreiz ha dismantra Londinion. Argadenni en Iwerzon\nErmaeziadeg bagad ar Vran ha dalc’hidigez glannad an Albis gant Drutos\nErmaeziadeg bagad an Taro Dumnos a gemer glannad an Albis-Uhela. Skrapidigez Ambia ha Kinge\nErmaeziadeg bagad an Tourc’h-gouez. Sagroviros gounezour da c’hlannou ar Visuria hag ar Vimina\nErmaezladeg bagad ar Bleiz. Perc’henna gand Atekingos eus ar c’hornad-bro etre ar Visuria hag an Amisios\nTaolenn amzeroniez evid istor ar Gelted\nErbedadenn da Lugus\nPenaos e reas Velia war-dro Vindosêtlos\nPenaos edo reizet bevidigez Vindosêtlos\nAn ebeul e reun aour\nAr maga-loened hag ar gounit-douar gant Vindosêtlos\nEnezenn al Lenverezed\nArtaios ha Bedaios\nBageadenn Vindosêtlos war ar stêr\nAn eog Orkorix\nArc’houereed an draonienn\nMaouez vras ar Menez\nAn evned kornek\nArgadadeg ar pevar-zroadeged\nArgadadenn an Heizez-Veur hag he c’hirvi.\nArgadadeg al loened-stlej\nEmweladenn an doueez-veur gant Vindosêtlos\nAr morvil euzik\nAr mevel Rotomagus.\nAr bir Ivos\nDebrerien-besked ar Reter\nAn hemolc’herien davantek\nDebrerien-c’hagnou ar Sav-heol\nAn diou boblad enebourez\nAr Skoloted hag ar Sueved\nAn eosterien goularz ha mel\nEnezenn an dud bleo-ruz\nEnezenn ar Staen\nEnez an Aour\nRann-ved ar brezel\nDouar an Impalaerdedou\nEnezennou mor ar C’hreisteiz\nBro ar Re-zu\nKentel ar bed\nAn noz loar-gann en enez Abalos\nAn ergerzadenn da nevedennou ar C’hreisteiz\nVindosêtlos e bodad ar roueed hag ar pennou-pobl\nVindosêtlos e bodadenn ar pennou-tiegez\nNamans, mab Namantos\nHemolc’had Namans, mab Namantos\nDa reiza er Gevrenn genta\nAdtapet diwar « https://br.wikisource.org/w/index.php?title=Sketla_Segobrani&oldid=163942 »\nDernière modification le 4 Gwe 2020, à 14:24\nKemmoù diwezhañ degaset d'ar bajenn-mañ d'an 4 Gwe 2020, da 14:24.


An nen az a war ar rouedadoù sokial er mare-mañ en deus gwelet fotoioù dic’hortoz war pajennoù zo : tud o tougen panelloù « Diwan, ha bremañ petra vo graet ? ».\nUr c’houlzad hag a bado an hanvez a-bezh eo. Goude diviz kuzul ar vonreizh diwar-benn ar soubidigezh er skolioù hag a zo er-maez al lezenn hiviziken, c’hoant o deus ar skolioù Diwan da gaout respontoù resis a-berzh ar stad, ar gouarnamant hag ar Rannvro. Petra vo graet bremañ ? Ha dreist-holl petra vo graet e miz gwengolo ? Ha moaien zo da genderc’hel gant ar soubidigezh er skolioù Diwan evel a-raok ? Ha tañset e vo ar gelennerien paeet gant ar stad hag a gendalc’ho d’ober kentelioù e brezhoneg penn-da-benn ? Amañ emañ an dalc’h.\nA-hend an hanvez e vo gwelet seurt panelloù war ar rouedadoù sokial hag er gouelioù aozet e Breizh :


Kanolierezh amerikan M109 howitzer Paladin e Qayyarah Here 2016 evit Emgann Mosoul\nAn M109 a zo ur c'hanol Amerikan emgefluskek 155mm doare howitzer, hag a oa bet implijet evit ar wechoù kentañ e fin ar bloavezhioù 1960. Abaoe ez eo bet gwellaet ha kemmet meur a wech an hini diwezhañ o vezañ an M109A7. Skourr an M109 a vez an hini implijetañ er c'hornôg a-fed an tennañ harp ameeun e-touezh ar vrigadennoù hobregonet pe en troadegiezh mekanikaet.\nAn M109 en deus 6 bourzhiad: penn ar bagad, ar blenier, an tenner, an tenner skoazell ha daou karger obuzennoù. An tenner a fiñv ar c'hanol a-gleiz pe a-zehoù, ar skoazeller tennañ a fiñv ar c'hanol war-zu an a-us pe an traoñ. An M109A6 Paladin a implij 4 bourzhiad nemetken: ar c'homandant, ar blenier, an tenner hag ur c'harger obuzennoù.\nAr British Army a zo krog gant kemmañ e M109 evit reoù AS-90. Meur a nerzh lu eus Europa a zo o kemmañ ar re M109 koshañ evit ar re PzH 2000 Alaman. Klasket e vez gwellat ha neveshaat an M109 a gaver er Stadoù-Unanet pe e bro Suis. Gant al lamm roet d'ar meiziad XM2001 Crusader Amerikan e chomo an M109A6 ("Paladin") evel ar c'ahrbed diazez d'ar ganolierezh emgefluskek howitzer evit ar Stadoù-Unanet.\nUn M109A5 howitzer spagnol o tilestrañ e-pad ur gourdonerezh\nAdtapet diwar « https://br.wikipedia.org/w/index.php?title=M109_howitzer&oldid=1725164 »\nKemmoù diwezhañ degaset d'ar bajenn-mañ d'an 1 Du 2016, da 10:53.


Journal de Renaud Camus, dimanche 17 janvier 2016\ncréée le mardi 19 janvier 2016, 1 h 33\nmodifiée le mardi 19 janvier 2016, 1 h 36Plieux, dimanche 17 janvier 2016, une heure du matin. 1968 est une curieuse révolution bourgeoise qui, par un compromis historique avec la petite bourgeoisie — ~~’~~~~-~~-~~~~~ ~~~~~~ ~~~~~ ~~~~~~~~ ~~ ~~~~~-~~~~~~~ — ~~~~~~~~~ ~~~ ~~~~~~~~~~~ ~~~ ~~~~~~-~~~~~~~~~~ ~~~~~~~~~~ ~~~ la petite bourgeoisie.\nLa ~~~~~~~~~ ~~ ~~~~ ~~~~~~~~~~ ~~~ ~~~~~~~ ~~~~~~~ ~~~~ ~~~ ~~~~~~~~~, ~~~~~~ ~~~~ ~~~~~~~ ~~~~~~~~~~~~~~~ ~~~ ~~~ ~~~~ ~~~ ~~’~~~~~~~ ~~~~~~~ ~~~ ~~~ ~~~~~ ~~~ ~~-~~~~~. ~~~ ~~~~~~~~~~~~, de même, a ~~~~~ ~~~~~ ~~~~ ~~~~~~ ~~~ ~~~~ ~~~~~, ~~~~ ~~~~ ~~~~~~~~~~~ ~~~ ~~~~. ~~~ ~~~~~~~ ~~~~~~~~~~~~ ~~~ ~~~~~~~~ ~~~~~~~~~~ ~~~~ ~~~~~ ~~’~~~~~~ ~~’~~~~ ~~~~~~~~~~~~~ ~~~ (~~~ ~~~~~~~~~~ ~~ concevoir que soit ~~~~~~-~~~) ~~’~~~ coup d’État ~~~~~~-~~~~~~~~~~ ; ~~~ ~~~~~ ~~’~~~~~~~ ~~~~~ ~~~~~~~~~~~ ~~~~ ~~~~~~ ~~~~~~~ ~~ ~~~~~~~ ~~ ~~~ ~~~’~~~ ~~’~~~~~~~ ~~~~~ ~~~~~ ~~~~ ~~~~~~ ~~~ ~~~~~ ~~~~ ~~~~~~~ dominante — plus ~~~~~~~~~~ ~~~~ ~~~~~~~ ~~~~ ~~~~~~~ ~~~~~~~~ ~~~~~~ ~~~~~ — ~~~~ ~~~~ petits-bourgeois.\nLa ~~~~~~~~~ ~~~~~~~~ ~~~ ~~~~~~~~~ ~~~~~~~ ~~~~ ~~~ ~~~~~~~~~~~~ ~~~~~~ ~~~~~~~~~~ ~~~~~~~~~~~~ ~~~ ~~~~~~~~~~ ~~~ ~~~ petite bourgeoisie — ~~ ~~~~~ ~~~~~ ~~’~~~~~~ ~~ ~~~~~~ ~~~~ ~~~~~~~~~, ~~~~~ ~~~~~~~ ~~~~~~~~~ ~~~~~~~~ ~~~~~~ ~~~~~~~~~~~~ ~~~~~ ~~~~~~~~ — ~~~ ~~~~~~ ~~~ ~~~ ~~~~~~~~ ~~~~~ ~~~ ~~~~~, ~~~~ ~~~~~~~~~ jours. Pièce au ~~~~~~~~, ~~~~~ : ~~~ ~~~~~~~~~~~ ~~~ ~~~~~~~ ~~~ ~~~ ~~~~~~~ ~~~~~~~~~~~~ ~~~~~~~~ ~~~~~~ ~~~~~ ~~~~ ~~~~~~~~~~~~ ~~~ ~~~~~~~ ~~~~~~~~~~~~ (~~~~~~~~~, ~~~~~~~~~~~~) ~~~~ ~~~~~~~~ ~~~ ~~~~~~~~~ ~~~~~~~~~~~~~ ~~~ ~~’~~~~~~~ par l’Afrique de ~~~~ ~~~ ~~~~~~~~~~~~~ ~~~ ~~’~~~~~~~~ ~~~~ ~~’~~~~~~~. ~~~~~ ~~~~ ~~~~~ ~~~~, ~~~~ ~~~~~~~ ~~~~~~~~~ ~~~~~ ~~~~~~~~~ ~~~~~ ~~~~~~~, ~~~~~~~~~~, ~~~~~~~~~~~, ~~~~ ~~~~ ~~~~~~~ ~~~~~~~~~~, ~~~~~~ ~~~’~~~~~~ ~~~~~ des formes de ~~~~~~. ~~~ ~~~~~~~ ~~~~~~~~~~~~ ~~~~~~~ ~~~~ ~~~ ~~~~~~~, ~~’~~~~~~~~ ~~~~~~~~~ ~~~~ ~~~ ~~~~~~~~~~~~. ~~~~ ~~~~~ ~~~~~~~~~~~, ~~~~~~~-~~~~~~~~~~~ ~~~ ~~~~~~~~~~~~, ~~~~~~~~~~~ ~~’~~~~~~~ ~~~~~ ~~’~~~ ~~~~~~ ~~~’~~~~ ~~~’~~~~~~ ~~~~~~~~~~ selon le même ~~~~~~~~~ ~~~~~~~~~~~, l’inclusion : ~~~~~ ~~’~~~~~~~~~ ~~~~, ~~~~~~ ~~~~~~~~~~ ; ~~~~~ ~~~~~~~~ ~~~~~~~~ ~~~~ ~~~’~~~ ~~~~~~~ ~~~ ~~~~~~~~~~~ ~~ ~~~~~~.\nvoir l’entrée du dimanche 17 janvier 2016 et son image dans Le Jour ni l’Heure


Derg - Wikipedia\nAn Derg a oa un diktatouriezh soudardel komunour a renas Etiopia adalek 1974, goude ma voe lamet ar galloud digant an impalaer Haile Selassie.\nKrouet e voe an Derg e miz Even 1974 gant soudarded eus arme Etiopia hag a oa emsavet e penn kentañ ar bloaz. 120 ezel a yae d'ober anezhañ pa voe savet ha war zigresk ec'h eas o niver bep ma voe skarzhet pe lazhet lod anezhe. Buan e kreskas galloud an Derg hag er mizioù war-lerc'h e grouidigezh e voe harzhet ha bac'het politikourien, ofisourien pe izili eus lez an impalaer. D'an 12 a viz Gwengolo 1974 e voe distroadet ha bac'het Haile Selassie ha d'ar 15 e voe renet ar gouarnamant gant an Derg.\nAman Andom a voe anvet prezidant an Derg betek ma tistrofe ar priñs Amha Selassie hag a oa en Europa d'ar c'houlz-se. Tabut a savas etre ar priñs hag izili radikalañ an Derg. Harzhet e voe Amha Selassie ha lazhet asambles gant 60 ezel eus ar gouarnamant impalaerel d'an 23 a viz Du 1974. Ar vonarkiezh a voe torret ent-ofisiel e miz Mae 1975 ha disklêriet e voe ar varksouriezh-leninouriezh ideologiezh ofisiel ar Stad. D'an 22 a viz Eost 1975 e varvas Haile Selassie e degouezhioù amsklaer.\nE 1987 e voe divodet an Derg, embannet ur Vonreizh nevez hag anvet ar vro Republik Pobl Etiopia. Met izili an Derg a chomas e postoù pouezusañ ar gouarnamant ha Mengistu, e penn an Derg abaoe 1977, a chomas prezidant.\nEr prantad ma voe gouarnet Etiopia gant an Derg e renas ur brezel diabarzh ha lazhet e voe degadoù a viliadoù a eneberien ouzh ar renad. Ur gouvrezel a voe gant dizalc'hourien Eritrea. Emgannoù a voe ivez pa glaskas Somalia aloubiñ ar vro e 1977. Tost-mat e oa Etiopia neuze ouzh an Unaniezh Soviedel. An naonegezh a reas he reuz er bloavezhioù 1980 hag 1 milion a dud a varvas ganti.\nAdtapet diwar « https://br.wikipedia.org/w/index.php?title=Derg&oldid=1497345 »\nDernière modification le 5 Ebr 2013, à 17:49\nKemmoù diwezhañ degaset d'ar bajenn-mañ d'an 5 Ebr 2013, da 17:49.


Pajenn:Morvan - Buez ar Zent, 1894.djvu/869 - Wikimammenn\nPajenn:Morvan - Buez ar Zent, 1894.djvu/869\nE kreiz he boan hag he ziezamant, Servul ne ehane da drugarekaat Doue evit ar groaz pounner en doa da zougen. Ne gave ket d’ezhan zoken e c’hellje meuli Doue aoualc’h epad ann deiz, hag abalamour da ze e lakea c’hoaz ann noz da zikour. Peger reuzeudik bennag ma’z oa he stad, e veze bepred laouen evel ann heol.\nHe vamm hag eur breur d’ezhan a ioa o chom asambles ganthan, hag a veve eveldhan divar ann aluzennou a reseve. Kalz traou a veze digaset d’ezhan, rak ann holl o devoa truez outhan ; mes ne zalc’he evithan nemed ar pez a ioa red evit miret na varvche gant ann naoun, hag ann nemorant a roe d’ar beorien all goude m’o deveze he vamm hag he vreur kemeret ho fred. Evit guir, n’e ket hen a roe, rak ne c’helle ket manea he zaouarn ; mes he vamm hag he vreur a roe enn he leac’h hag euz he berz.\nAr beorien all en em zastume aliez enn dro d’ezhan evit beza test euz he zousder hag euz he basianted, ha klevet ganthan eur gomz vad bennag. He vele a deue evelse da veza eur gador brezeg, hag ar pez a lavare divar ar gador-ze a veze aoualc’h avechou evit lakaat ar bec’herien da jench buez.\nErfin, pa blijaz gant Doue rekoumpansi he zervicher, Servul a zantaz ar boan en devoa enn he izili all o c’hounit he galoun. Raktal e koumprenaz oa tost he heur diveza, ha setu hen ha lavaret d’ar re a ioa var he dro sevel enn ho za hag en em lakaat da bedi da c’hortoz ma tremenje. He-unan e pede asambles gantho guella ma c’helle pa laoskaz eur griadenn enn eunn taol kount, enn eur lavaret : « — Peoc’h ! peoc’h ! ne glevit-hu ket ar c’han dudiuz a zo er baradoz ? » Mervel a eure a greiz m’edo o selaou ar muzik-se euz ann env, ha kerkent e teuaz enn he gambr eur c’houez vad-dreist, ar seurt n’oa ket bet klevet biskoaz. Ar c’houez-ma a badaz betek ma oue lakeat he gorf er bez. Hogen, enterret e oue enn iliz Sant-Klemant, el leac’h ma virer c’hoaz he relegou.\nN’eo ket pec’hed beva dioc’h ann aluzenn pa ne c’heller ket gounid. Enn eur c’houlenn he vara e c’hell ann den beza mignoun da Zoue.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/869&oldid=138121 »


Konfusius, sinaeg 孔夫子, pinyin Kong Fuzi (551 KJK - 479 KJK) eo bet ar prederour sinaat en deus bet al levezon vrasañ war sevenadur ha kevredigezh e vro e-pad tremen daou vil bloaz.\nDre e emzalc'h hag e gendivizoù e lakae pouez war onestiz an dud hag ar gouarnamant, ha reizhded an darempredoù kevredigezhel. An talvoudegezhioù-se a c'hounezas tachenn war prederouriezhioù all evel al Lezennouriezh sinaat ha kelennadurezh an Daoegezh gant Lao Zi.\nLakaet e vez Konfusius da ziorroer kentañ ar sevenadur sinaat ; troet eo bet e gentelioù da gelennadurezh politikel ha kevredigezhel, kent bezañ "relijion a Stad" ken abred hag an 3de kantved KJK betek ken diwezhat ha deroù an 20vet kantved.\nDre dammoù skridoù bet kendastumet ha dielfennet a-hed kantvedoù e ouzomp diwar-benn Konfusius, e soñjoù hag al levezon en deus bet war Istor Sina hag ar broioù sinaet.\nTeir andon bennañ zo :\nKendivizoù Konfusius (Lunyu)\nAr skrid-mañ eo an hini tostañ da Gonfusius. Ur c'hendastumad eo, ugent rann ennañ, eus studiadennoù berr kevret gant kendivizoù ha prezegennoù. Savet eo bet diwar tammoù eus karnedoù-beaj, notennoù ha burutelladennoù a-berzh Konfusius e-unan pe digant tud all.\nDen ne oar piv a grogas da gendastum an danvez-se, er c'hantved kentañ goude marv Konfusius hep mar. E heulierien fealañ eo, a greder, a voe mennet da dreuzkas gouiziegezh un den na felle ket dezho e vije disoñjet.\nBloazdanevelloù Nevezamzerioù ha Diskar-amzerioù dugelezh Lu\nHanez ofisiel Stad Lu eo, bet dalc'het etre 722 ha 481 KJK. Dre ma teu digant galloud ar Stad ne zanevell nemet an darvoudoù o deus ul levezon war politikerezh ar vro : an darempredoù etre Stadoù ; ganedigezh, eured ha marv renerien ar Stadoù gwizien ; buhez ha labour ar vaodierned pennañ ; ar c'hefredioù soudardel ; an emsavioù hag an aloubadurioù ; an darvoudennoù naturel, a vez lakaet da ziouganoù.\nAr Bloazdanevelloù eo o deus roet an anv Marevezh an Nevezamzerioù hag an Diskar-amzerioù d'an hanter kentañ eus ren ar remziad Zhou eus ar Reter, da lavaret eo ar bloavezhioù 770–476 KJK.\nDispleg Zuo (Zuo zhuan)\nUr zhuan eo, da lavaret eo ur rummad notennoù ha displegoù bet savet a-benn sklaeraat ar Bloazdanevelloù. Er zhuan-se e tesker, da skouer, ar perag eus ur brezel pe eus diskar ur maodiern.\nUn heuliad danevelloùigoù a ya da sevel ar skrid-se, a heuilh rik red an amzer hep bezañ urzhiet dre zodennoù. Dre Displeg Zuo e tesker lignez sevenadurel Konfusius, hag alese diazez e brederouriezh – perak e ranke un dug, hervezañ, bezañ gouiziek war ar barzoniezh hengounel kent bezañ gouest da ren en un doare reizh.\nEn e vev\nKong Qiû (孔丘), distaget "kong tchïou", e oa e anv gwirion ; paot eo an anv Kong e Sina.\nZhong Ni (仲尼) e oa e raganv a sevended. Ar raganv kevredigezhel, raganv a lenneg pe raganv a sevended a reer eus ul lesanv ha veze roet d'ar baotred (pe a veze dibabet ganto) d'o naontekvet deiz-ha-bloaz. Lod merc'hed ivez o devoe unan pa zimezent. Er vuhez kevredigezhel e veze arveret al lesanv-se.\nKong Fuzi (孔夫子), "Mestr Kong" e voe lesanvet goude e 60vet bloavezh.\nGoude e varv\nEr bloavezh 1 GJK (kentañ bloavezh ar marevezh Yuanshi e ren ar remziad Han) e voe roet da Gonfusius e gentañ anv dalif, 褒成宣尼公, Aotrou Bāochéngxūanni, a dalvez kement hag "Aotrou Ni a c'haller meuliñ".\nA-douez meur a lesanv e c'haller kinnig amañ ar re baotañ :\nWànshìshībiǎo (萬世師表), "Patrom ar Gelennerien a-dreuz an Oadoù".\nZhìshèng (至聖), "Ar Fur Meurañ" ;\nXiānshī, (先師), "Kentañ Kelenner", pe "Ar C'helenner a sikour ar re fur en o disoc'hoù" ;\nZhìshèngxiānshī (至聖先師), "Ar Furañ Kelenner Marv Azeulet", a voe goveliet diwar an daou lesanv kent er bloavezh 1530 GJK, navet bloavezh er marevezh Jianing e ren ar remziad Ming.\nPa oa ar jezuad italian Matteo Ricci (1552-1610), ha jezuidi all en e c'houde,o treiñ levrioù sinaek e yezhoù ar C'hornôg e voe Kong Fuzi (孔夫子) latinaet e Konfusius. Chomet eo an anv-se er C'hornôg abaoe.\nStummoù sinaek lakaet e lizherennoù roman a gaver ivez avat : Kong Fuzi, Kong fu zi, K'ung fu-tzu (pe Kung fu-tze, a zo diresisoc'h).\nKement ha "Kelenner" e talvez Fuzi. Hervez an hengoun sinaat e oa dizoujus gervel ur c'helenner dre e anv, neuze e veze graet Kong Fuzi , "Mestr Kong", anezhañ, ha dre an anv-se e vez anavezet e Sina betek hiziv an deiz zoken.\nDiret eo ar gealarouez 夫 fu er Sinaeg a-vremañ ; aliesoc'h neuze e vez Konfusius anvet Kong Zi (孔子).\n Hervez an hengoun e oa Kong Shu Liang He, tad Konfusius, un diskennad eus Yi Yin, anezhañ pennmaodiern Cheng Tang, diazezer ar remziad Shang a renas eus 1570 KJK betek 1045 KJK.\nUr c'hadour e oa, brudet evit e gurioù e daou emgann, ar pezh a zegasas un douar-dalc'h dezhañ kent bezañ gouarnour ar Stad kozh Lu e-pad ur mare ; er Su d'ar rannvro Shandong a-vremañ e oa ar Stad-se. Eno e oa o chom en ur gêr anvet Zou, e-kichen Qufu.\nD'an oad a 65 bloaz e kemeras Shu Liang He un azpried, anezhi un dimezell Yan Zheng Zai na oa nemet 15 vloaz.\nEn diskar-amzer 551 KJK, d'an 28 a viz Gwengolo hervez an hengoun, e c'hanas Zheng Zai ur mab a voe anvet Kong Qiû, en abeg d'ar run (Qiû e sinaeg) ma oa-hi aet da bediñ kent gwilioudiñ. Edo Sina e dibenn ar predad a vez anvet Nevezamzerioù ha Diskar-amzerioù gant Sinaiz (gwelit uheloc'h).\nEvit gwir ne ouzer diwar red buhez Konfusius nemet ar pezh a zisklêrias-eñ hervez Kendivizoù Konfusius :\nAr Mestr a lavaras : "Da bemzek vloaz e oan a-zevri o studiañ.\nDa dregont vloaz e oa sonn ma soñj.\nDa zaou-ugent vloaz oan aet dreist an amzivin.\nDa hanter-kant vloaz em boa dizoloet youl an Neñv.\nDa dri-ugent vloaz ne c'helle lavar ebet ma zrubuilhañ.\nBremañ, da zek vloaz ha tri-ugent, e c'hallan heuliañ luskoù ma c'halon hep mont diwar an hent reizh."\n– Kendivizoù, II.4\nN'eus ket tu neuze da sevel buhezskrid Konfusius en un doare resis, met diwar labour istorourien a glaskas lakaat e lavarennoù da glotañ ouzh Bloazdanevelloù dugelezh Lu  e c'haller reiñ un tamm amzeroni.\nBez Konfusius e Qufu,\ne rannvro Shandong\n551 KJK, d'an 28 a viz Gwengolo hervez an hengoun : ganedigezh e Qufu, dugelezh Lu.\n548 • Marv tad Konfusius.\n544 • D'an oad a 7 vloaz e vourr o staliañ rikoù al lidoù.\n537 • D'an oad a 15 vloaz e ouestl e vuhez da studiañ an Istor, al lidoù, ar varzhoniezh hag ar sonerezh hengounel.\n534 • Marv mamm Konfusius.\n532 • Eured da 20 vloaz.\n531 • Ganedigezh e vab Po Yu ; ur verc'h en devo da c'houde, a zimezo gant e heulier Kong Ye Zhang.\n522 • Krog eo heulierien d'em vodañ tro-dro dezhañ.\n518 • D'an oad a 34 bloaz e teu da vezañ tigelenner en tiegezh Mong Souen, unan eus an teir familh emañ ar galloud ganto e dugelezh Lu.\n517 • Tec'hel a ra dug Lu diouzh ar vro ; Konfusius a gav repu er rouantelezh amezek Qi.\n501 • Yang Hu, un enebour da renerien Lu, a c'houlenn digant Konfusius mont d'e heul ; nac'hañ a ra Konfusius. Ne zeuas ket Yang Hu a-benn da gemer ar galloud ha tec'hel a reas d'ar rouantelezh Qin.\n499 • Maodiern ar Reizh ha kuzulier dug Lu eo Konfusius.\n498 • Konfusius a laka diskar kreñvlec'hioù an tri ziegezh a rann ar galloud etrezo er Stad Lu.\n497 • "Darvoudenn an dañserezed" : dre ma'z eo rener Qin chalet gant levezon Konfusius e kas dañserezed da briñs Lu ; en abeg dezho e lez hemañ aferioù ar Stad hag ar bobl a-gostez, ar pezh a laka Konfusius da zilezel e garg ha da redek bro e-pad 14 bloavezh a-benn kavout uhelidi a vije a-du gant e sell war an doare da ren. Da zugelezh Wei ez ez a pa guita Lu.\n496 • War hent Chen e treuz Zheng, hag e Kuang, kêrbenn ar Stad, emañ taget gant ur strollad tud e kred dezho ez eo Yang Hu a zo dirazo.\n495 • E Wei e klask ar dug lazhañ e vamm. Konfusius zo rediet d'e welet, ha ken skodeget eo gant emzalc'h dug Wei ma'z a da Song. Eno e vo gwallgaset gant maodiern ar Brezel.\n493 • Goude bezañ bet e Chen hag e Zheng e klask distreiñ da Wei. Taget eo gant tud a zo o sevel enep Wei, ha saveteet eo gant unan eus e heulierien.\n492 • Marv Ki Huan Zhe, pennmaodiern Lu, a oa pennabeg da harlu Konfusius. E vab Ki Kang Zhe a gemer ar garg hag a c'houlenn digant unan eus heulierien Konfusius bezañ e guzulier.\n491 • Konfusius e Qai.\n489 • Da heul ur weladenn e ti gouarnour Chen en em gav Konfusius enket gant soudarded ofiserien Qai ha Chen, a gred emañ Konfusius o labourat evit ar Stad Zhou. Marnaoniet en em gav Konfusius etre Qai ha Chen, ha saveteet eo gant soudarded Zhou.\n484 • Trec'h eo Lu war Qi. D'an oad a 68 vloaz ha goude 14 vloaz o kantren e c'hall Konfusius distreiñ d'e vro.\n482 • Marv e vab Po Yu. Nebeud goude ez eo e heulier muiañ-karet Yen Huei a varv d'e dro.\n481 • Muntret eo dug Qi. Goulenn a ra Konfusius digant dug Lu kas un arme ; pa nac'h an dug e kompren Konfusius ne vo biken gouarnet e vro hervez e soñjoù. Divizout a ra gouestlañ peurrest e vuhez da zastum Nevezamzerioù ha Diskar-amzerioù dugelezh Lu a-benn treuzkas ar skrid d'ar rummadoù da zont.\n479 KJK, d'an 11 a viz Mae hervez an hengoun : marv Konfusius e Qufu, d'an oad a 72 vloaz.\nUn devezh dilabour a vez bep 28 a viz Gwengolo e Sina, pa vez lidet ganedigezh Konfusius.\nN'eus skrid ebet diwar zorn Konfusius e-unan. Dre fazi e voe lakaet da aozer Bloazdanevelloù an Nevezamzerioù hag an Diskar-amzerioù, pa oa ar c'hendastumer anezho hepken, pe embanner Klaselour al Lidoù, anezho daou levr eus ar Pemp Klaselour sinaat.\nDaoust da belloc'h eget daou vilvedad skolbrederouriezh ez eo diaes c'hoazh gouzout ez-resis petra e oa danvez orinel kentelioù Konfusius.\nUn alberz eus e soñjoù a c'haller kavout avat dre studiañ ar C'hendivizoù ; er skrid-se e weler ar Mestr o vevañ hag o komz gant e heulierien.\nEr C'hendivizoù (VII.1) en em ginnig Konfusius evel un "treuzkaser na ijinas netra". Pouezañ kreñv a ra war talvoudegezh ar "studioù", hag ar gealarouez sinaek evit "studi" pe "deskadur" a gaver e digoradur ar skrid. Dre-se e vez sellet outañ e Sina evel ouzh ar "Mestr Meur".\nDaou dra a bouez a verzer dre lenn aketus ar C'hendivizoù : pell diouzh mennozh Konfusius e oa sevel un damkanad klok eus ar vuhez hag ar gevredigezh pe reoliañ al lidoù ; ne glaske ket kaout diskibled ha bezañ mestr war o soñjoù – deskidi an hini eo a glaske, hag er c'hontrol e c'houlenne diganto soñjal drezo o-unan, bezañ bepred o studiañ ar bed a oa tro-dro dezho dre ferenn ar skridoù kozh, keñveriañ kudennoù o bed gant darvoudoù politikel kozh, sonjoù ar bobl hag an uhelidi en amzer dremenet evel miret e barzhonegoù ar Shi Jing ("Klaselour ar Barzhonegoù"), ha diorren o spered-burutellañ : "Ur c'horn eus ar ouel a savan-me – mar ne c'hall ket ar studier sevel an tri re all, ne adlavaran ket ar gentel", emezañ.\nKefridi an Neñv\nPa ne c'haller ket bevañ gant al loened gouez hag al laboused e ranker bevañ e peoc'h gant an dud all , neuze e savas Konfusius ur gwiad talvoudoù a-benn kempoellat hag aesaat an darempredoù etre an dud.\nDa vare Konfusius e oa Sina marellet a zugelezhioù dizalc'h ha brezelgar, pep dug o klask bezañ mestr war an holl re all, alese ur vro zistabil. Kollet en devoa ar remziad Zhou (1045 KJK – 221 KJK) ar perzhioù a unvanour hag a beoc'haer a oa bet e re dre c'hras Kefridi an Neñv, a oa he fal unvaniñ ar pobladoù dindan warez an Neñv a zegasje peoc'h ha berzh dezho.\nKefridi an Neñv zo ur c’heal hengounel e prederouriezh Sina a sell ouzh reizhveli ar renerien. Tost da reizh a-berzh Doue ar rouaned kornogat eo, war-bouez un diforc’h bras : war emzalc’h ar rener e-unan ez eo diazezet.\nPlijet e vije an Neñv gant renerien reizh ha bennigañ a raje o beli, met displijet e vije gant mac’homerien ha tennet e vije ar gefridi diouto, ar pezh a gasje d’o diskar – reizh e oa lazhañ ar vac'homerien rak laeron e oant e gwirionez. Neuze e vije ar gefridi treuzkaset d’ar renerien wellañ.\nAlies e veze ar predadoù paourentez hag an drastoù a orin naturel kemeret da arouezioù eus displijadur an Neñv gant ar rener e karg, a oa neuze en argoll da vezañ diveliet e doare pe zoare.\nPal Konfusius e oa adsevel ar Gefridi-se a roe galloud hag efedusted d'an impalaerien vertuzus, dre dreuzkas furnez an diagentidi hen.\nPeogwir e oa Konfusius mennet da zasorc'h urzh ar gevredigezh kozh a-benn reizhañ sioù e hini e voe lakaet da virour meur, met pa seller a-dost ouzh e ginnigoù e verzer e rae gant ensavadurioù ha lidoù kozh e-sell da reiñ lañs d'ur politikerezh nevez a oa e hini-eñ : adsevel ur Stad unvan, renet gant uhelidi a vije e karg dre o zalvoudegezh kentoc'h eget dre o lignez, hag a labourje evit ar bobl. Hevelep renerien a dreuzkasje o vertuzioù d'ar bobl e-lec'h mont dezho dre lezenn ha dre heg : ur skouer e vijent d'o fobl.\nE zoare da gelenn\nDigor d'an holl e oa e gentelioù, ha n'eo ket d'an uhelidi hepken,  petra bennak ma oa e bal stummañ tud yaouank a-benn bezañ uhelgargidi er Stad. Diwar intrudu Konfusius marteze e tiveras hengoun Arnodennoù an Impalaer an hevelep pal dezho, hag a oa ivez digor da zereoù izelañ ar gevredigezh. A-dra-sur ez eo bet an Arnodennoù-se unan eus abegoù pennañ peurgendalc’h ha stabilded an impalaeriezh sinaat e-pad daou vilved – betek diwezh an impalaeriezh e 1912 e chomas an Arnodennoù diazezet war gelennadurezh Kong-Fuzi.\nDibaot a wezh e oa e gentelioù diazezet war arguzennoù poellek ; dre zamvenegoù, moustamalloù hag azlavarennoù zoken e tegase e vennozhioù. Setu perak ne c'haller o c'hompren nemet dre o lakaat en o c'henistor.\nSetu amañ ur skouer eus an doare :\nPa voe devet ar marchosioù e lavaras Konfusius, o tistreiñ eus al lez : "Ha den pe zen zo bet gloazet ? Ne c'houlennas ket diwar-benn ar c'hezeg.\n– Kendivizoù, X.17\nAr gentel eo : dre na c'houlenn a-zivout ar c'hezeg e tiskouezas Konfusius penaos ez eo priziusoc'h an dud eget o madoù ; al lennerien zo pedet da soñjal en o emzalc'h dezho, ha d'e wellaat mar ne vije ket par da hini ar Mestr.\nSetu amañ dres unan eus kentelioù donañ Konfusius : lakaat talvoudegezh an emzalc'h skouerius dreist hini ar reolennoù hag al lezennoù. Gwelloc'h e oa dezhañ un den desket, dereat ha spiswel eget unan a anaveze al lezennoù.\nE gentel vrudetañ eo Buhezegezh ar C'heneskemm, pe ar Reolenn Aour, lakaet er stumm-nac'h hag anvet ar Reolenn Arc'hant alies :\nZi Gong [un deskad] a c'houlennas : "Hag ur ger zo a c'hallje heñchañ un den a-hed e vuhez?"\nAr Mestr a respontas : "Petra a soñjit eus shu ["kendouj"]: na lakait biken war an dud all ur redi n'ho pije ket dibabet evidoc'h-c'hwi ?"\n– Kendivizoù, XV.24\nDa beurbatrom e talvez Konfusius e Sina, n'eo ket da zoue pe da reol difetis hag hollvedel. Dre se e vez lakaet gant meur a zispleger Reterat pe Gornogat da ziazezer un doare denelouriezh sinaat.\nA zeskarded da ziskibled\nGoude marv ar Mestr e kendalc'has e zeskarded da gelenn da studierien a voe diwezhatoc'h uhelidi e meur a c'houarnamant e Sina. Evel-se e voe skignet mennozhioù Konfusius dre Sina a-bezh evit ar wezh kentañ.\nDaou heulier pennañ Konfusius e voe Meng Zi [孟子] (372–289 KJK) ha Xun Zi [荀子] (312–230 KJK), a savas pep a gelennadurezh diwar kealioù-diazez liammet gant Konfusius.\nMeng Zi a ziogelas ez eo madelezhus ha dereat an dud pa vezont ganet ; ar gevredigezh eo a gemmje ar vuhezegezh-se, alese emzalc'hioù dizereat. Dre adkavout ar spered kollet hepken e c'haller dont da vezañ un den reizh en-dro.\nXun Zi a bouezas war tuioù danvezel ha gwirheñvel kelenn Konfusius dre lavaret ne c'hall ar vuhezegezh reizh dont er gevredigezh nemet dre an hengoun, hag en dud nemet dre ar stummadur.\nGant an amzer e teuas o labour, kevret gant ar C'hendivizoù ha skridoù-diazez all, da vezañ ar pezh a anver Konfusianegezh er C'hornôg, anezhi ur gelennadurezh a voe dibabet da brederouriezh ar Stad dindan ren ar remziad Han kentañ (Qian Han, 207 KJK–25 GJK).\nMil pemp kant vloaz goude marv Konfusius e krouas Zhu Xi [朱熹] (1130-1200 GJK) un doare nevez da gompren kentelioù ar Mestr, dre zegas kealioù eus ar vouddhaegezh hag eus an daoegezh, a voe anvet Nevez-Konfusianegezh a-benn e ziforc'hañ diouzh kelennadurezh ar C'hendivizoù.\nNebeut goude marv Zhu Xi e teuas e vennozhioù da vezañ an doare reizh nevez da gompren kentelioù Konfusius. Betek an 19vet kantved e voe bras-kenañ e levezon war Sina, Korea ha Viêt Nam. War ziskar ez eas goude marv an impalaer diwezhañ e 1912 hag an dispac'h Sinaat.\nA ziskibled da enebourien\nEr bloavezhioù 1910 ha 1920, goude ma voe echu gant an Impalaeriezh, e fellas da uhelidi Sina treiñ o bro d'ur Stad-Vroad arnevez, ha lod anezho a selle ouzh levezon Konfusius evel ouzh un doare da virout ar bed kozh. Brezel war baper a voe etre an daou du, e-keit ha ma veze c'hoazh kastizet ar skolidi a grede disakrañ altar Konfusius en o skolioù.\nTrenkaat a reas ar c'hoari pa gemeras ar gomunourien ar galloud e 1949 : ne voe mui klasket reizhañ pe azasaat levezon Konfusius, he zistruj a voe klasket ober, ha kement-mañ betek deroù an Dispac'h Sevenadurel en diskar-amzer 1966. Da neuze e voe urzhiet Sinaiz da gaout an dizober eus "ar spered kozh, ar sevenadur kozh, an hengoun kozh, ar boazioù kozh". Neuze e voe tud dizesk o wallgas tud a ouiziegezh, o teviñ levrioù, o tiskar savadurioù kozh hengounel hag o tismantrañ al lec'hiennoù nevet evel moskeennoù, delwennoù Bouddha hag azeuldioù a bep doare, re Gonfusius en o zouez.\nE Qufu e klaskas an dud saveteiñ ti, azeuldi ha bez Konfusius, met skolidi en entremar a zibabas digeriñ bez ar Mestr kozh a-benn e vrudañ "marv da vat ha da viken".\nE 1974 e voe Lin Biao, anezhañ ur politikour marv en drouklamm, kevret gant Konfusius evel trubard d'e vro.\nAg enebourien da vignoned\nEr bloavezhioù 1980, goude marv an Dispac'h Sevenadurel, e voe a-nevez kelennet ar Pevar Levr hag ar Pemp Klaselour er skolioù ha studiet er skolioù-meur.\nAboe kreiz ar bloavezhioù 1990 ha betek hiziv an deiz e vez maget ar studioù konfusian gant skridoù o tont eus ar bloavezhioù 300 KJK a zo bet kavet war lavnennoù bambouz.\nMuioc'h a dud a vez o weladenniñ al lec'hiennoù konfusian evel Qufu, ha renerien Sina a embann meuleudioù diwar-benn mennozhioù Konfusius. Keloù zo a sevel Ensavadurioù Konfusius en Afrika, Europa, Azia hag Amerika an Norzh hag ar Su a-benn kelenn sinaeg er bed a-bezh.\nLod arbennigourien, anezho Sinaiz pe Gornogiz, e soñj dezho emañ levezon kentelioù ar Mestr o ren hiziv an deiz c'hoazh : Korea ar Su ha Singapore, da skouer, a embanne er bloavezh 2007 e oa o folitikerezh diazezet war gelennadurezh Konfusius.\nEn enor da Gonfusius\nLidoù meur a vez dalc'het bep bloaz e Sina da zeiz-ha-bloaz Konfusius. Berzet e oant bet gant ar gomunourien war zigarez ma oa Konfusius hag ar Gonfusianegezh kredennoù gladdalc'hel a lakae ar bobl dindan veli an uhelidi. Goude diwezh an Dispac'h Sevenadurel hepken e krogas al lidoù en-dro, pa sell ar Stad outo evel ouzh un doare da veuliñ Istor ha hengoun Sina Veur.\nE Taiwan e vez lidet Konfusius ivez, gant harp ar Stad. Petra bennak ma n'eo ket an 28 a viz Gwengolo un devezh dilabour e vez merket war an deiziadurioù.\nE broioù a zo bet levezonet gant Sina e vez lidet Konfusius ivez, evel Japan, Korea ha Viêt Nam.\n7853 Konfusius eo anv un asteroidenn bet dizoloet d'an 28 a viz Gwengolo 1973.\nLevezon e-maez Azia\nBuhez ha labourioù Konfusius,\ngant Prospero Intorcetta, 1687.\nEr bed kristen\nEr bloavezh 1588 e tistroas ar jezuad italian Michele Ruggieri (1543-1607) eus ur veaj da Sina gant skridoù klasel sinaek, a gendalc'has da dreiñ e latin. En e c'houde e krogas ar jezuad italian all Matteo Ricci da skignañ soñjoù Konfusius en Europa, hag e 1687 ez embannas un trede jezuad italian, Prospero Intorcetta (1626-1696), Confucius Sinarum philosophus gant skoazell ar Belgiad Philippe Couplet (1623-1696).\nHep mar e voe prederourien europat Oadvezh an Anaoudegezh – an doueidi dreist-holl – dedennet-bras gant an troidigezhioù-se ma welent un doare da enframmañ ar vuhezegezh hervez Konfusius er sevenadur kornogel.\nEr bed muzulmat\nEn India, ar ranngredenn vuzulmat Ahmadiyya bet diazezet gant Mirza Gulam Ahmad (1835-1908) a embann e oa Konfusius un Diouganer eus an Islâm, evel Lao-Zi. \nE Qufu evel-just e teu kalz tud da weladenniñ bez Konfusius hag an azeuldioù a zo gouestlet d'ar Mestr daoust dezhañ. E Sina e kaver daou azeuldi all, hep kontañ un ugent bennak a zo e Taiwan. Unan zo e Tōkyō ivez.<br.> Alies en Azia e kaver Konfusius en azeuldioù kazel-ha-kazel gant Bouddha ha Lao-Zi.\n↑ CHIN Annping, The Authentic Confucius. A Life of Thought and Politics, Scribner, New-York, 2007, ISBN 978-0-300-15118-3\nTroet e galleg gant Sylvie Taussig dindan an talbenn Confucius. Un sage en politique, Seuil, Paris, 2010, ISBN 978-2-02-099057-8.\n*A-benn aesaat ar c'hlask evit an nann-saoznegerien ez eo da embannadurioù gallek al levrioù meneget e vo graet dave er pennad-mañ hiviziken.\n↑ CHIN Annping, op. cit., pp. 23-25.\n↑ CHIN Annping, op.cit., p. 21\n↑ CHIN Annping, op. cit.\n↑ LÉVI Jean, Confucius, Albin Michel, "Spiritualités vivantes", Paris, 2003 (stumm-chakod).\n↑ Les entretiens de Confucius, troet diwar ar sinaeg gant Pierre Ryckmans, Gallimard, Paris, 1987.\n↑ La Chronique de la principauté de Lòu, troet gant Séraphin Couvreur, Cathasia, "Les Humanités d'Extrême-Orient", Paris, 1951, teir levrenn.\n↑ LÉVI Jean, op. cit., pp. 319-321.\n↑ LÉVI Jean, op. cit., p. 40.\n↑ ANNPING Chin, op. cit., pp. 56-58\n↑ Kendivizoù, VII.8\n↑ Kendivizoù, XVIII.6\n↑ Kendivizoù, II.1\n↑ Kendivizoù, XV.39\n↑ CHIN Annping, op. cit., pp. 32-34\n↑ CHIN Annping, op. cit., p. 35.\n↑ PARKER John, Windows into China, Trustees of the Public Library of the City of Boston, Boston, Massachussets, USA, 1978, ISBN 978-0-89073-050-4, p. 25.\n↑ HOBSON John M., The Eastern Origins of Western Civilization, Cambridge University Press, Cambridge, UK, 2004, ISBN 978-0-521-54724-6, pp. 194-195.\nDAN Yu, Le bonheur selon Confucius. Petit manuel de Sagesse Universelle, troet diwar ar saozneg gant Philippe Delamare, Belfond, Paris, 2009, ISBN 978-2-7144-4541-4\nCONFUCIUS, Lun Yu, (The Analects of Confucius), troidigezh saoznek ha notennoù gant Simon Leys, W. W. Norton, New-York, New-York, USA, 1997, ISBN 0-393-04019-4\nCONFUCIUS : Analects – With Selections from Traditional Commentaries, troidigezh saoznek gant E. Slingerland, Hackett Publishing, Indianapolis, Indiana, USA, 2003, ISBN 0-87220-635-1\nCLEMENTS Jonathan, Confucius: A Biography, Sutton Publishing, Stroud (Gloucestershire, UK), 2008, ISBN 978-0-7509-4775-6\nCREEL Herrlee Glessner, Confucius and the Chinese Way, 1949 (adembannet gant Harper Torchbooks, The Cloister Library, TB 63, New-York, New-York, USA, 1960)\nCSIKSZENTMIHALYI M., Confucianism: An Overview, en Encyclopedia of Religion (Vol. C, pp 1890–1905), MacMillan Reference, Detroit, Michigan, USA, 2005\nVIDAL Gore, Creation, Random House, New-York, New-York, USA, 1981, ISBN 0-394-50015-6\nKonfusius zo unan eus tudennoù pennañ ar romant-se, a ro ur skeudenn denel hag hegarat-kenañ eus an den hag e amzer.<br./>\nEmbannadur gallek : Création, troet gant Brice Matthieussent, Galaade Éditions, Paris, 1983, ISBN 978-2-35176-034-5.\nKonfusius dre vras : (en) Stanford Encyclopedia of Philosophy\nKendivizoù Konfusius e galleg (teir zroidigezh disheñvel diouzh hini Anne Cheng) : (fr) Lun Yu\nKontañ gaou, livañ gevier, zo kontañ traoù dre gomz pe dre skrid evit touellañ an dud peurvuiañ, pa ouzer n'eo ket ar wirionez. Gaouiaded pe gaouierien eo an dud a gont gevier.\nUr gelennadurezh prederouriezhel sinaat bet deveret diouzh kentelioù Konfusius ( 孔夫子, pinyin Kong Fuzi) ) [551-479 KJK] eo ar Gonfusianegezh, petra bennak ma kaver enni meur a geal a zo pell diouzh sonjoù ar Mestr kozh : en tu all d’ar brederouriezh ez emdroas gant red ar c’hantvedoù en ur reizhiad kemplezhek a soñjoù\npolitikel, divezoniel, buhezegel ha damrelijiel a levezonas Reter Azia e-pad tremen daou vilved.\nEn e amzer e kinnigas Konfusius ar meizad a junzi ( 君子 , jūnzǐ, “mab un aotrou”), a c’haller tostaat da kalos kagathos (καλός κάγαθός, “den brav ha mat”) Platon hervez ar sinaour gall Étiemble , pe d’ar gentleman (“denjentil”) saoznek : fellout a rae dezhañ skarzhañ ar renerien a wad ha lakaat “renerien a galon” en o lec’h, da lavaret eo tud a vije ur skouer eus talvoudegezhioù hengounel Sina, hag a vije heuliet laouen gant ar bobl.\nDre ar Reter-Pellañ en e bezh e voe ar meizad-se skignet gant prederourien sinaat evel Meng Zi (latinaet e Mensius) ha Xun Zi, ha betek ar C’hornôg – Voltaire, da skouer, a reas gant ar patrom-se a furnez hiniennel diazezet war ar vadelezh hag ar vuhezegezh a-benn stourm ouzh hollveliegezh ar roueed c’hall.\nAzasaet e voe kelennadurezh Konfusius betek dont da vezañ stadel dindan ren ar remziad Han (206 KJK - 220 GJK), ma voe lakaet pouez war an tu kevredigezhel anezhi ha ma troas da emzalc’h disi an uhelidi, alese patrom an noblañsoù sevenet hag emouestlet e buhez kevredigezhel hag armerzhel o c’hornad-bro.\nDa vare ar remziad Song (960-1279]] e voe diskaret ar Vouddhaegezh a oa ar relijion bennañ abaoe ar 5vet kantved GJK ha distreiñ da hengoun Konfusius a reas ar vuhez politikel, armerzhel ha speredel. Dont a reas ar Gonfusianegezh, levezonet gant ar Vouddhaegezh hag an Daoegezh, da vezañ ur peurbatrom a ziogele an hevelebiezh etre urzh mab-den hag urzh an natur hollvedel. Hollbouezus e teuas perzh an impalaer a-benn mirout kempouez ar bed.\nPelloc’h ez emdroas ar Gonfusianegezh betek dont da vezañ seizus ha digelennus, ar pezh a voe pennabeg d’he diskar. Da get ez eas pa gouezhas an impalaeriezh en he foull (1912), petra bennak ma oa an dispac’hour Sun Yat-sen (1866-1925) mennet d’he lakaat e bonreizh Sina Nevez. Ar gomunourien a sellas outi evel warlerc’hiet, unan eus perzhioù Sina da amzer ar c’hladdalc’helezh, zoken pa veze doujet dezhi ez-prevez gant lod renerien. Mao Zedong (1893-1976) a voe ur rener konfusian hep en embann, tra ma voe anzavet fraezh gant Lin Biao (1907-1971). Adal 1980, dindan ren Deng Xiaoping (1904-1997), e voe kelennet prederouriezh Konfusius a-nevez ha lidoù a voe savet en e enor gant ar galloud. Bev ha stadel eo ar Gonfusianegezh e Taiwan.\nKronologiezh ar brederouriezh Hen\nEr pennad e klasker reiñ un damsell eus emdroadur ar brederouriezh Hen dre deiziadoù en ur lec'hiañ mareadoù (ur prantad eus oad gour e bersonelezh pe e breder) buhez ur brederour pe hini e strollad e liamm gant istor an Hen-amzer.\nLezennouriezh (prederouriezh sinaat)\nLezhennouriezh (sinaeg 法家, pinyin fa jia, "skol al lezenn") a reer en Istor Sina eus unan eus ar froudadoù prederouriezhel pouezusañ a voe en Oadvezh ar Stadoù Brezelour, a grogas war-dro ar bloavezh 475 KJK hag a echuas gant deroù ar remziad Qin er bloavezh 221 KJK, pa voe Sina unanet hag anvet Qin (distaget [tchin]) hepken.\nDre ma voe goveliet an anv fajia e-kerzh ren ar remziad Han (202 KJK-220 GJK) ne c'hall ket ober dave d'ur gelennadurezh urzhiet d'ar mare ma oa en he bleuñv.\nUr pal politikel hepken a oa d'al lezennouriezh, ne glaske ket displegañ kealioù donoc'h evel penn-natur hag abeg buhez mab-den war an Douar. Ne selle ket al lezennourien ouzh an dud hag o c'hevredigezh evel ma rankjent bezañ, hogen evel ma oant ; un taol-skub a rojont d'an hengoun ha d'an dremened a-raok prederiañ war ar bed distabil m'edont o vevañ.\nHervez "gwirvoudelezh politikel" al lezennourien, n'eo ket mab-den fur hag onest a-walc'h evit bevañ e peoc'h en ur gevredigezh urzhiet ha glan, setu e ranker sevel hag arverañ lezennoù strizh, garv hag hollc'halloudus a-benn reizhañ emzalc'h en dud. En o sell n'eo al lezennoù nemet binvioù rekis da greñvaat galloud ar pennrener dre enframmañ holl duezioù buhez ar bobl hag ar Stad.\nDa heul berzh o mennozhioù e voe erlerc'hiet ar c'hladdalc'helezh gant ur galloud kreizennet ha mac'homer e-pad tremen ur c'hantved.\nMarevezh an Nevezamzerioù ha Diskar-amzerioù\nMarevezh an Nevezamzerioù ha Diskar-amzerioù (sinaeg 春秋时代, pinyin chūn qiū shí dài, "marevezh nevezamzerioù diskar-amzerioù" ) a reer eus ur marevezh en Istor Sina a badas eus 770 KJK betek 476 KJK, kent ganedigezh Sina er bloavezh 221 KJK eta. Eus al levr klasel Bloazdanevelloù an Nevezamzerioù hag an Diskar-amzerioù, a zo unan eus Pevar Levr ha Pemp Klaselour Sina, e teu an anv .\nAr bloavezhioù 722-481 zo danevellet er C'hlaselour, da lavaret eo e krog 48 vloaz diwezhatoc'h hag ez echu 5 bloaz abretoc'h eget ar marevezh istorel evel m'eo bet staliet gant an istorourien.\nEvit a sell ouzh amzeroni Istor politikel Sina ez eo Chūn Qiū Shídài kentañ marevezh ren ar remziad Zhou ar Reter (771-221), an eil tamm o vezañ Marevezh ar Stadoù Brezelour (475-221).\nMarevezh ar Stadoù Brezelour\nMarevezh ar Stadoù Brezelour, sinaeg 戰國時代, pinyin zhàn guó shí dài a reer en Istor Sina eus ur marevezh a badas eus 475 KJK betek 221 KJK.\nEil hanterenn ren ar remziad Zhou ar Reter (770-221) eo marevezh ar Stadoù Brezelour, da heul ar predad 770-475 a anver marevezh an Nevezamzerioù ha Diskar-amzerioù.\nAr Seizh Stad Vrezelour a reer eus Stadoù a oa bet gwas d'ar rouantelezh Zhou kent diarbenniñ ar roue hag emgannañ a-benn delc'her ar brasañ galloud. Kontet e vez Chu, Han, Qi, Qin, Wei, Yan ha Zhao. Un eizhvet Stad a veneger a-wezhioù : Yue, er Gevred pellañ, e-kichen ar Shanghai a-vremañ.\nGoude dibenn marevezh ar Stadoù Brezelour ha ren ar remziad Zhou e teuas ar remziad Qin (秦朝, qín cháo, "remziad Qin") a unanas ar Stadoù hag a ziazezas un impalaeriezh a voe anvet Qin ([tɕʰǐn]) evel-just, alese Sina.\nMENG Zi, sinaeg 孟子, pinyin Mèng Zĭ, "Mestr Meng" (372 – 289 KJK) a oa ur prederour sinaat eus Marevezh ar Stadoù Brezelour a zo lakaet d'ar C'honfusian pennañ goude Konfusius e-unan.\nGant ar Jezuidi e voe latinaet e lesanv e Mensius en 19vet kantved.\nBrudet eo Meng Zi en abeg d'e zamkan 良知 liáng zhī, "gouiziegezh enganet", a embann ez eo mab-den madelezhus dre natur rak dre natur e oar penaos em zerc'hel evel un den gwirion. Bez' e c'hall ar vadelezh-se bezañ anavezet ha diorroet dre ar gelennadurezh hag an emzalc'h reizh, pe bezañ gwastet dre lez-ober ha levezon fall, hogen gwezh ebet ne vez kollet da vat.\nMO Zi, sinaeg 墨子, pinyin Mò Zĭ, "Mestr Mo" (~479 – ~381 KJK) a oa ur prederour sinaat konfusian eus Marevezh ar Stadoù Brezelour (475-221 KJK). Mo Di (墨翟) e oa e anv gwirion, hag e Micius e voe latinaet Mo Zi.\nEr skrid anvet Mozi , n'eo ket bet skrivet war-eeun gantañ hervez an istorourien, e kaver arguzennoù resis a zifenn dek damkan konfusian a-enep ar Gonfusianegezh hag an Daoegezh ; unan anezho, ar "garantez hollvedel", zo kemplezhekoc'h eget an droidigezh a reer eus ar c'healarouezioù 兼愛, jiān ài : reishoc'h e vije bet lenn "kendruez neptuek", rak da soñj Mo Zi e vije ret d'an den soñjal bepred en hevoud an dud all hep diforc'hañ etrezañ hag un den all, nag etre kerent, mignoned hag estrenien.\nEn-dro da Vo Zi e voe bodet kumuniezhoù peuzrelijiel a skignas an dek damkan ; brizhsoudardel e oa lod kumuniezhoù ivez, rak a-drugarez d'o gouiziegezh a-fed enep-seziz e sikourjont lod Stadoù a oa en arvar da vezañ aloubet gant amezeien.\nA-live gant hini ar Gonfusianed e voe skol heulierien Mo Zi a-hed marevezh ar Stadoù Brezelour.\nDa get ez eas ar c'humuniezhoù pa voe Sina unanet dindan ren ar remziad Qin, adal 221 KJK, hogen padout a reas o mennozhioù hag o gouiziegezh war ar skiantoù rak gant heulierien Mo Zi e voe skrivet al levrioù sinaek kentañ diwar-benn ar c'hempoell, ar mentoniezh, lezennoù an optik ha re al loc'honiezh. War an dachenn bolitikel o devoe mennozhioù Mo Zi a-zivout beli an dellid ha hevoud an dud ul levezon vras war disentezioù politikel ar remziadoù Qin (221-206) ha Han (202 KJK-220 GJK).\nDonoc'h eo gwrizioù an Nevez-Konfusianegezh avat, pa c'haller kavout an orin anezhi dindan ren ar remziad Tang (618-907) e skridoù ar prefed HAN Yu (768-824) ha re ar skrivagnerien LI Ao (772-841 ) ha LIU Zongyuan (773-819). , a glaske degas meizadoù bouddhaat ha daoat d'ar Gonfusianegezh.\nPevar Levr ha Pemp Klaselour\nAr Pevar Levr ha Pemp Klaselour, sinaeg 四書五經, pinyin sì shū wŭ jīng “pevar levr pemp klaselour” , a reer e Sina eus levrioù hengounel bet skrivet da vare an Nevezamzerioù ha Diskar-amzerioù (~772-~475 KJK) hag ar Stadoù Brezelour (475-221 KJK). An andon d'ar Gonfusianegezh eo ar Pemp Klaselour, ha war ar Pevar Levr e voe savet an Nevez-Konfusianegezh.\nUr genreizhiad gempouez zo anezho hervez red ar studioù konfusian : ne c’haller ket studiañ an danvez-mañ-danvez en ur lezel ar re all a-gostez, rak mar greer e c’hwiter war ar pal – hollret eo neuze bezañ gouiziek a-zivout ar Pevar Levr hag ar Pemp Klaselour a-benn bezañ ur junzi, un den a enor.\nAdalek ar 6vet kantved GJK, e-kerzh ren ar remziad Sui (581-618), e voe lod skridoù konfusian lakaet e korf Arnodennoù an Impalaeriezh, a ranked tremen a-benn bezañ kargad e Melestradur an impalaeriezh.\nQiu Xiaolong (|裘小龙); bet ganet e Shanghai, Sina e 1953, a zo ur barzh saozneger, un troour, ur skrivagner romantoù polis, ur skridvarner hag ur c'helenner skol-veur. Emañ o vevañ e Saint Louis, Missouri, gant e wreg Wang Lijun hag o merc'h Julia Qiu.\nDeuet oa da Stadoù-Unanet Amerika e 1988 evit skrivañ ul levr diwar-benn T. S. Eliot. Goude darvoudoù plasenn Tiananmen e 1989 e voe meneget gant ur gelaouenn e stourm evit sevel arc'hant evit sikour ar studierien sinaat er Stadoù-Unanet. Ne blijas ket se d'ar gouarnamant sinaat ha dibab a reas Qiu Xialong chom er Stadoù-Unanet.\nEmbannet en deus nav istor polis hag a c'hoarvez e Shanghai er bloavezhioù 1990 pa oa Republik Pobl Sina o vevañ kemmoù divent. En o-zouez Death of a Red Heroine a c'hounezas an Anthony Award evit ar gwellañ romant kentañ e 2001. En holl levrioù polis e kaver ar penn-enseller Chen Cao, ur poliser barzh hag onest. Met Sina a-vremañ eo danvez pennañ al levrioù. Kavet e vez e pep levr arroudennoù a varzhoniezh kozh hag a-vremañ, re all tennet diouzh preder Konfusius, selloù war keginerezh Sina, an tisavouriezh, an istor, ar politikerezh, studi ar plant, ar brederouriezh koulz ha war an doare da ren enklaskoù diwar-benn torfedoù.\nTabouioù envel zo bet o ren e Sina gwechall. Berzet e oa distagañ pe skrivañ (arouezennoù dibar) anvioù an impalaerien hag o hendadoù.\nAn tabou envel ar Stad (国讳 ; 國諱) a oa un tabou a-enep implij anv an impalaer pe anvioù e hendadoù. Da skouer, e-pad an dierniezh Qin, ne veze ket graet Zheng(政) ouzh Qin Shi Huang(政) ha miz kentañ ar bloaz "Zheng Yue" (政月: ar miz melestradurel) a veze adskrivet "Zheng Yue" (正月: ar miz eeun) hag ouzhpenn adanvet "Duan Yue" (端月 : ar miz eeun/end-eeun). Dre vras ne veze ket meneget anvioù an hendadoù a-raok ar 7vet rummad.\nAn tabou envel ar c’hlan (家讳 ; 家諱) a oa un tabou lakaet war implij anvioù hendadoù an-unan.\nAn tabou envel ar veurdez (聖人諱) a oa un tabou lakaet war implij anvioù an dud doujet. Da skouer eo bet tabou ober gant anv Konfusius e-pad an dierniezh Jin.El lizheroù hag en teulioù diplomatel eskemmet etre klannoù e veze doujet mat da dabouioù envel pep klann.\nE 1777 e skrivas Wang Xi Hou (王錫侯) anv an impalaer Qianlong war e levr. Kondaonet d'ar marv e voe a-gevret gant ar re kar dezhañ.\nTri doare a oa da chom hep implij un arouezenn bennak.\nKemmañ an arouezenn en unan bennak all, heñvelik pe heñvelson a-walc’h peurliesañ. Da skouer e veze erlec’hiet anv dor Xuanwu (玄武門：dor an hanternoz) eus ar Geoded Verzet gant hini "Shenwu" (神武門 ; Dor Galloud an Doueoù) ha se a-benn chom hep ober gant anv Xuanye(玄燁) an impalaer Kangxi.\nLeuskel ur gwenn e-lec’h an arouezenn.\nChom hep lakaat ur varrenn war un arouezenn, dreist-holl ar varrenn ziwezhañ.Daoust ma ne vez ket heuliet pizh an tabouioù-se ken ez eus kalzik a dud a chom hep reiñ d'o bugale tre an hevelep anv hag unan eus o hendadoù c’hoazh. Setu perak e talc’h Sinaiz a-vremañ da gavout diseven mont d'unan bennak dre e anv hag eo rouez-mat kavout un Sinaad anvet "Jr." pe "an trede".\nAn impalaer Tự Đức 17 July 1883) (anv klok: Nguyễn Phúc Hồng Nhậm, avet ivez Nguyễn Phúc Thì) oa pevare impalaer eus tierniezh Nguyễn a Viêt nam. Renet en deus etre 1847 ha 1833.\nGanet eo bet d'an 22 a viz Gwengolo 1829. Aet eo da Anaon d'ar 17 a viz Gouere 1883.\nAr priñs Nguyễn Phúc Hồng Nhậm oa mab an impalaer Thiệu Trị. Kemer a reas an anv a Tự Đức pa gemeras plas e dad war an tron. Kregiñ a reas reuz e vro rak n'en doa ket Thiệu Trị doujet ouzh gwirioù e vab henañ Hồng Bảo, habaskoc'h, evit reiñ an tron da Dự Đức, heulier dibleg kelennadurezh Konfusius, enebour d'an estrenien ha d'an nevezintioù. Abalamour da bolitikerezh gwaskus an impalaer kozh e oa kalz a dud drouklaouen gant renadur ar familh Nguyễn ha kavout a reas ar re-mañ ur rener reizh gant Hồng Bảo.\nXun Zi, sinaeg 荀子, pinyin Xún Zĭ, "Mestr Xun" (313 – 238 KJK) a oa ur prederour sinaat konfusian eus Marevezh ar Stadoù Brezelour (475-221 KJK).\nEn enep da vennozhioù ar prederour konfusian MENG Zi (372-289 KJK) a embanne natur vat an dud e soñje Xun Zi e oa fall an natur-se. Ret eo oa hervezañ kemmañ techoù enganet mab-den dre ar gelennerezh hag al lidoù. Evitañ, reizhañ mab-den e oa pal reolennoù ar vuhezegezh.\nEn he doare e voe prederouriezh Xun Zi klokoc'h ha kemplezhekoc'h eget hini Meng Zi evit a sell ouzh difenn ar Gonfusianegezh. Pa oa Xun Zi o keveziñ prederourien all e amzer e savas ur reizhiad konfusian diazezet war brederouriezh ar c'helennerezh.\nSellet e vez ouzh Meng Zi ha Xun Zi evel ouzh soñjerien veur ar Gonfusianegezh, war-lerc'h Konfusius e-unan evel-just.\nZHU Xi, sinaeg 朱熹 , pinyin "Zhū Xī" (ÉFEO "TCHOU Hi", Wade-Giles "CHU Hsi"), “ruzell-veure skarlek” (1130-1200) oa oa ur gouizieg konfusian sinaat a vevas da vare ren ar remziad Song (960-1279). Evel prederour e voe e penn Skol ar Pennaennoù, a gendeuzas ar Pevar Levr, ha poellegour pouezusañ an Nevez-Konfusianegezh e Sina dre bouezañ, en tu-hont d’al labour-spered distag diouzh an traezoù danvezel, war imbourc’h an traoù (ge wù) evel ma vez displeget en Dà Xué, unan eus ar Pevar Levr. Zhu Xi eo a zeuas a-benn da aozañ lod meizadoù daoat diouzh ar Gonfusianegezh.\nBrudet-bras eo evit e zamkan 理学, lĭ xué, ”gouziegezh an abegoù”/”gouiziegezh ar gwiadur” e vez tabutet diwar e benn hiziv an deiz c’hoazh. A-drugarez dezhañ e voe adlakaet ar Gonfusianegezh da zave en impalaeriezh sinaat goude bezañ bet diskaret gant ar Vouddhaegezh da vare ar remziad Song (960-1279).\nUr skrivagner meur e voe Zhu Xi ivez, pa lezas un niver bras a oberennoù lennegel ha gouiziegel. Hiziv an deiz c’hoazh e seller ouzh e labourioù war ar skridoù sinaek kozh evel ouzh ul labour skiantel a-zoare.


Hoc'h-gouez Erymanthos - Wikipedia\nHerakles ha hoc'h-gouez Erymanthos, British Museum, Londrez.\nHerakles hag an hoc'h-gouez, hervez Francisco de Zurbarán, en e daolenn graet e 1634, war ziskouez e Mirdi ar Prado, e Madrid.\nHerakles hag an hoc'h-gouez, 1904, Louis Tuaillon, Lützowplatz, Berlin.\nHoc'h-gouez Erymanthos a oa un hoc'h-gouez hag a veve e koadoù ar menez Erymanthos en Hellaz kozh hag a voe tapet gant an haroz Herakles. Hennezh zo unan eus Daouzek trevell Herakles.\nPa oa Herakles, mab d'an doue Zeus, o veajiñ da Arkadia e c'houlennas bod digant un den-marc'h anvet Folos. Hennezh a oa un den : evitañ da zebriñ kig kriz e poazhas e gig da Herakles. Deuet sec'hed d'an haroz, a welas un donellad win e korn an ti, hag a c'houlennas ur banne. Ha Folos da nac'h peogwir ne oa ket dezhañ, met d'an holl dud-varc'h. Hag Herakles da zerc'hel warnañ, ken na voe kemeret pep a vanne ganto. Goude kaset o gwerennad war-draoñ setu ma welas Herakles ur bagad tud-varc'h o tont, sachet gant c'hwezh ar gwin, ha ganto bizhier ha goafoù. Herakles a dennas warne e saezhoù arc'hant, ma voent lazhet gwitibunan. Siwazh, gloazet e voe Folos gant ur saezh a oa kontammet diwar gwad naer-zour Lerna, e-keit ma oa o veziañ ar re varv. Un den-marc'h all, C'hiron, ha n'en devoa ket kemeret perzh en emgann, a voe gloazet ivez, ken na bade ken gant ar boan. Met hennezh n'halle ket mervel, e doare ma rankas goulenn digant an doueed lemel digantañ e zivarvelezh evit paouez a c'houzañv. Ha setu penaos e varvas an daou zen-marc'h fur nemeto e mojennoù Hellaz.\nErruet en Arkadia, e-kerzh ar goañv, e klaskas Herakles chaseal ar pikol loen. E-pad meur a zevezh e voe war e lerc'h, ma ranke a-wechoù diskar gwez evit gwelout an hoc'h a-bell. Un deiz e kavas an tu da gavout penn dezhañ : hopal gwashañ ma c'halle. Hag al loen da dont e-maez e guzh. Ha goude war e lerc'h dre ar menez goloet a erc'h, e-pad meur a zevezh, ken na erruas war ar gern.\nAdtapet diwar « https://br.wikipedia.org/w/index.php?title=Hoc%27h-gouez_Erymanthos&oldid=1762965 »\nKemmoù diwezhañ degaset d'ar bajenn-mañ d'an 13 Eos 2017, da 16:07.


Penauz e vez galvet avechou eun den da eur stad a vuez - Wikimammenn\nPenauz e vez galvet avechou eun den da eur stad a vuez\nA. Lefournier ha Ian Salaun, 1889 (p. 421-434)\n◄ Ar preon glas Penauz e vez galvet avechou eun den da eur stad a vuez Eun Oferen var ar mor ►\nPenauz e vez galvet avechou eun den da eur stad a vuez.\nEur missioner eo a gont he unan penauz eo bet galvet da brezeg an aviel.\nMe, emezhan, n’oun ket bet ato ar pez ma’z oun hirio. Va zad a ioa eur bleis mor, hag am lakeas da zeski ar memes micher gantha. Da c’huezek vloaz, em boa great tro ar bed. Da ugent vloaz edon o c’hortos beza ofiser var al lestr brezel Orenok, eur fregaden goant, du he zae, diou renkad kanoliou melen hed he c’hostou evel diou c’houris tachou aour. Pa zispake he goueliou ha pa zouble eun nebeut he guerniou gant an avel, e voa henvel oc’h eul labous mor o kemeret he nij hag o vont a ribl an tarziou goloet a eonen.\nE miz Even, brema ez euz eun nebeut bloaveziou, an Orenok a iea en hent evit eur veach hir var aodchou an Amerik. Ranna a rea va c’halon o lavaret kenavezo d’am mam, rak ne dlien mui he guelet. Gouscoude eun den a vor ne zalc’h ket a anken pell en he galon, ha souden ar guel euz ar mor braz hag al labour var al lestr a reas din ancounac’hat an disparti trist-ze.\nVa micher nevez a blije din. Ar mor zo eur sorser hag a voar lakat d’he garet ar re a ia varnezhan. Da noz ec’h uvreen e voan savet d’ar c’hargou huela hag e voan deut pinvidik. Setu kement a glasken.\nSavet oan bet evit beza den a vor, ha ne voa bet desket nemeur a dra din divar benn ar relijion. Em bugaleach em oa gouezet va fedennou hag eur ger catekis bennak ; mes pell a ioa em oa ho ancounac’het. Gouzout a rean difazi avoalc’h ar skianchou zo red d’an dud a vor da gaout. A hent all ne voan nemet eun azen.\nEuz nosvez ma edon o ren al lestr, eun tremeniat a iea ganeomp evit beza caset d’ar C’hanada, a zavas var ar pont da gemeret an ear hag a azezas var eur rollad kerdin da zellet oc’h ar stered. Eur missioner oa a ioa bet pemp bloas varnugent c’hoaz e coajou ar bed-nevez, hag a ioa bet brema oc’h ober eur veach e Rom. Bez’ ez oa gantha daou velek iaouang, ha neuze eun all hag en doa a veac’h an doare euz a eun den ; braz ha cre evel eur marc’h, lijer evel eur c’haz, hag he vizach roudennet oll e guer, ruz ha glaz.\nAr pez diforch-ze a vije kemeret evit eun ours anter lipet, hag evit coms ne deue euz he c’houzouk nemet criadennou gouez. An den-ze gant eun taol dorn en divije gallet, a dra zur, bruzuna eskern ar galloudusa martolod ; mad senti a rea oc’h he vestr var ar ger, oc’h eur zell, lezel a rea an distera guidoroc’h d’he hiskinat, ha pa reat an heg outhan, e rea sin ar groaz hag e rede da gambr he vestr evel eur c’hi d’he lok.\nAr vissionerien-ze n’ho guelemp ket alies. Tremen a reant an deiz oll o pidi hag o labourat, o clask dezki iez an dud gouez ma’z eant da brezek dezho, eur iez hag a zo eur scrich clevet he goms.\nEn nosvez-ze ta o veza cavet ar missioner dibreder, e sonjis clask caoz outhan, hag e claskiz eun digarez evit mont d’he gaout. Eur blijadur ar vrassa am boue oc’h he glevet o coms din euz a goajou ar C’hanada, euz an Indianet pe an dud gouez, euz a zoare beva an dud-ze a zo o vont euz an eil leac’h d’egile ep chom da vad e nep lec’h.\nDiskuez a ris d’ar missioner an Indian-ze a ioa oc’h he heul hag e liviris dezhan :\n— Hennez, credabl, a zo unan euz ho parresionis coz ?\n— Ia, emezhan, en eur vusc’hoarzin ; ar c’hras am eus bet d’he c’hounit da Zoue, hag evit beza teo ar c’hroc’hen varnezhan, evel ma velit, e tal hirroc’h hirio eget aleiz a dud seven.\n— Ha gouzout a rit-hu he vuez ?\n— Ia, ha nebeut a dud gouez er c’hoajou a ve cavet da gonta divar ho fenn kement hag a zo divar benn hema.\n— Contit din he vuez mar plich.\n— Hen ober a rin gant plijadur, rak meur a vech em euz her great kentoc’h eget hirio.\nBrema ez eus pemzek vloaz, aotrou Escob Quebec a c’hourc’hemennas din mont da rei mission d’ar C’hanada izel, eleac’h ar missioner a ioa eno hag a ioa maro gant an naoun hag an dienez e creiz ar c’hoajou. Mont a ris, gant eun den evit va ren adreuz ar c’hoajou-ze, leun a laginier, hag a zo an anter muioc’h a vro dindanho evit a zo dindan ar Frans oll. Ep dale e cafjomp toulladou Indianet christen ha n’o doa guelet beleg ebet tri pe bevar bloaz a ioa. Eno ec’h ellet lavaret oa braz eost an aotrou Doue, ha nebeut a eosterien.\nGouela a reant gant ar joa oc’h va guelet, hag e tiskuezent din ar chapeled ou hag ar metalennou a ioa stag oc’h ho gouzoug, hag o doa resevet digant ar sae zu.\nChom a dlien en ho zouez eun derveziou bennag evit cofez ha rei ar sacramanchou.\nKerkent an hini a ioa e penn an Indianet a gasaz a bep tu chaseerien da gemen da oll meuriad ar c’had-vras e voa eur mestr bizach drouklivet oc’h ho gedal e kichen feunteun an Alek-Mors. Dioc’htu e voue guelet o tont, ne ket epken brezellourien, mes c’hoas tud coz ha merc’hed n’o doa ket marc’hatet evit ober meur a ugent leo a dreuz ar c’hoajou hag an toullou lagen, eleac’h ne gavent evit beva nemet eun aval egras bennag hag a ioa c’hoas rouez er mare-ze euz ar bloas. Dont a reant evit digas ho bugale da vadezi, evit cofez ha clevet comzou Doue gant cannad ar speret bras.\n— Ra ielo ar zae zu en dro da lochennou he veuriad ; brezellourien meuriad al Logod o deus dilezet relijion Jesus, map Mari.\nMarteze, eme ar missioner oc’h ober eur sell oc’h an ofiser, marteze n’oc’h eus sonjet morse petra dal eun ene, n’oc’h eus ket sonjet zoken petra dal hoc’h ene hoc’h unan ; mar oc’h eus sonjet e kementse, e tleit sonjal pe ger braz oue va glac’har. Pidi a ris gant calz a zaelou an indian da jench eun hevelep mennos ; clask a ris teneraat he galon, clask a riz ober aoun dezhan. Chom a rea mud, evel pa vije scornet ; n’oa doare ebet da zont abenn anezhan. Neuze e saviz em za hag e liviris dezhan dichek :\n« — Cleo, te cabiten, ha c’hui oll a zo ama en dro din, clevit petra a lavar deoc’h ar vizach drouklivet : azezet oun bet var oaled meur a veuriad ; sachet em eus var ar c’horn butun gant ar pennou kenta e pep hini anezho, hag e pep leac’h em eus cavet brezellourien ha tud a galon.\nE meuriad al Logod ne velan nemet merc’hed ; ar c’habiten hag he gamaradet a zo tud digalon. » Hag o veza torret eur zaezen e meur a bennad, e taoliz ar skiliou etre treid ar c’habiten.\nD’ar c’homzou-ze e savas grosmol en dro din ; ar bouc’hilli a voue savet eit ear ; ar c’habiten a zavas sounn var he aelou, o chocat he vuzellou hag o c’hoeza ar gounnar dre he zifron.\n— Arrow-Raï, emezhan (ar ger-ze oa he hano) a ra fae var gomzou dipituz ar sae zu. Ma ne vije ket bet speret an den guenn dalloc’h eget eur c’hoz, n’en divije ket lavaret a gomzou ken diskiant.\n— Nan, an den guenn ne ket dall evel eur c’hoz, rak guelet a ra en deuz Arrow-Raï hag he veuriad dilezet relijion Jesus, map Mari, abalamour n’o doa ket a galon avoalc’h evit miret he c’hourc’hemennou.\n— Cleo, eme an indian, ma en divije va breur bizach drouklivet bet eur pried en he lochen en tu all d’ar mor, hag epad ne vije ket er gær ma vije deut eun all euz he veuriad dre laer d’he lochen, ma en divije lazet he bried hag he debret, va breur ha pardonet en divije d’an den-ze evel ma c’hourc’hemen Jesus, map Mari ?\n— Ia, pardonet em bije.\n— Ha ma en divije bet va breur, er memes lochen, eur verc’h, ha ma en divije ar muntrer caset ar verc’h-ze gantha evit he dibri ive, ha pardonet en divije c’hoas ?\n— Ha ma vije deut ar muntrer seis guech da ober ar memes torfet, ha pardonet en divije va breur seis guech dezhan ?\n— Jesus, map Mari en deus pardonet d’ar vourrevien her stage oc’h ar groas ; pedet en deuz evitho ; maro eo evitho.... hag en em lakis da ziscleria dezho passion hor Zalver. Nebeut ha nebeut an dud gouez a dostea ouzin hag am silaoue eveziant.\nPa eanis da gomz, ar c’habiten a astennas var an douar he vantel croc’hen ours, hag a reas din azeza varnezhi en he gichen :\n« Cleo, emezhan en eur zevel he vouez evel eun tamaller dirag eul lezvarn, cleo, eun den a jome en hon touez, a ioa map euz hor meuriad, hag a valee ive e guenoden Jesus crucifiet. Eun dervez ma edomp o chaseal er c’hoat, lod ama lod ahont, eo deut d’am lochen. N’em boa nemet eur verc’h, hag en deuz he lazet, caset he c’horf gantha hag he zebret. Seis maouez all en deus savet ha caset gantha d’ar c’hoat. An denvleiz en em guze en eun toul mengleuz ; var roudou ar goad omp bet hentchet beteg eno. Eno edo eskern hor merc’hed, anter grignet, hag en ho c’hichen he benn baz ruziet gand ar goad. Diou loariad zo eo tec’het kuit, rak gouezet en deuz on doa dizoloet he doul mengleus. Ni on eus soubet hor birou hag hor bouc’hilli en douar distrempet gant ar goad. Jesus crucifiet a c’hourc’hemenne deomp pardoni ; hon Doueou coz a roe otre deomp d’en em venji. Ni on eus dilezet guenoden Jesus evit distrei da hini hon Doueou coz. »\n— Ho comzou ne dalont netra. Eur vizach drouklivet ne voar ket petra eo caout aoun. Mont a rin. Piou a deui da ziskuez an hent din ?\nEun den iaouang a dosteas : Deomp, tad, emezhan, hag e zejomp dioc’h-tu en hent.\nDa bardaez e tigouesjomp er vengleuz eleac’h ma voa eur guele deliou hag eskern tud a ioa c’hoas roudou an dent anat varnezho. Ar chaseer a zellas piz oc’h ar roudou tro var dro d’ar vengleus.\n— Larcoc’h eo eat, emezhan, e trezeg an anternoz.\n— Mad, deomp larcoc’h.\n— Ne velan ket sclear avoalc’h evit anaout he roudou. — Red e voue deomp eta tremen an noz eno. Antronoz mintin mad en em lakejomp adarre da vale. Ien oa an amzer ; n’oa ket bet c’hoaz a erc’h ; eur guiscat mad a scorn avad a ioa var an douar. An heol a zavas digatar, ha prest e comansas discorni, hag on doa poan vraz o vale var al lec’hit eleac’h ma sanclemp bete pennou hon daoulin. Goude e teuas tom, hag or boa eur boan vras gant ar c’huibu ; ne voan ket souezet gant ar chench amzer-ze, rak boaz oan diouthan. Guelet em oa meur a vech er C’hanada tom da zevi e creiz an deis petra bennak ma voa scorn dioc’h ar mintin.\nN’on doa caset tam bouet ganeomp, ha ne gafchomp da derri hon naoun nemet trinchin coat hag eur c’hrizien louzou gouez bennak. Da bardaez e teuaz an douar da galedi, hag e valeemp aessoc’h, ha pa voa deut an noz e c’hourvesjomp an eil e kichen egile var an douar scornet. An domder euz hor c’horf a voukaaz an douar dindanhomp, ha pa zihunjomp e voamp sanclet hag evel moullet er pri.\nEn deis varlerc’h ne veljomp adarre netra, ha va rener a felle dezhan mont en dro. Kement a ris varnezhan, ma teuas larcoc’h ganhen. D’an trede devez da vintin, e cafjomp adarre roudou, ha va rener o veza eveseat mad outho, a lavaraz e voant roudou an hini a glaskemp. Ar roudou-ze hor c’hasas da gaout eul lenn vraz, hag a eane eno. Credabl an indian en doa eur vag hag en doa treuzet al lenn. Ober a rejomp an dro d’al lenn-ze gant ar brasa evez.\nCrena a rea va oll izili o tostat outhan, gouscoude en em erbediz oc’h Doue hag hen hejiz eun tamic. Losker a reaz eur griaden c’houez ; evel eun tigr e savaz en he za en eul lam, ha kerkent e veliz ar penn baz o trei azioc’h va fenn ; n’em boue nemet an amzer da drei a gostez ; ar vaz o coeza a zistagaz eun tam dioc’h eur roc’hel a ioa eno hag a rogas din va zoudanen. Neuze e clascas tec’het kuit varzu he vag, hogen ne rois ket a amzer dezhan. Scoet neuze gant ar strafuil-ze a zant an dorfetourien-vraz, en em daolas d’an douar var he c’hinou oc’h va fidi da lezel gantha he vuez. Ober a ris dezhan sevel ha goude beza her briateet, e liviris dezhan :\n— Deut oun d’as clask, ne ket evit da laza, mes evit digas dit da c’hras.\n— N’eus gras ebet evidon-me mui, emezhan gant eur vouez pounner ; va enebourien a glask va roudou e guenoden ar venjans ; lemmet o deuz ho bouc’hilli oc’h mean-lemma ar gounnar, hag an drouk-sperejou a c’hortos va ene evit he zourmanti.\nNeuze, goude beza sellet gant encrez en dro dezhan, e lavaras c’hoaz :\nGouzout a rez-te petra am eus great ?\n— Her gouzout a ran ; hogen gouzout a ran ive e c’hell daelou ar binijen goalc’hi an oll dorfejou.\nAn Indian a hejaz he benn evel eun den ha ne gred ket.\n— Bez keus d’as pec’het, hag ar Speret-braz her pardono, hag ouspen e c’hourc’hemenno d’as preudeur pardoni dit.\n— Pardoni din ?.... Dilezet o deus relijion Jesus crucifiet evit gallout en em venji.\n— En em drompla a rez. Deut int adarre da relijion Jesus. Gouzout a rez comzou ar zaeou du a zo comzou a virionez. Deus ganhen ; ne vezo great droug ebet dit.\nPell e vouen araok dont abenn anezhan. Doue gouscoude a roaz nerz avoalc’h d’am c’homzou, hag e teuaz ganhen. En em zerc’hel a rean var evez gant aoun na dec’hje kuit, hag ive gant aoun na scoje gant ar picol penn baz a ioa en he zorn. Da noz e couskjomp an eil e kichen egile, pe kentoc’h, me reas neus da gousket, rak ne allis serra lagad. Antronoz da bardaez, pa dostajomp oc’h camp an Indianet, e velis va den o crena hag o chench liou ; gouscoude e teue ato d’am heul.\nDiou vaouez, a ioa o testum geot en eur c’hoadig a dremenemp, en em lakeas da grial ha da dec’het, strafuillet oll oc’h hor guelet. Kerkent e savaz eur safar etouez oll dud ar meuriad. Va Indian neuze a zonjas tec’het. Eur boan vraz am boue o clask he zelc’her ; hogen ne zeuas ket eur gamed hirroc’h. Etre daou oll brezelourien ar veuriad o doa kemered ho goaregou, ho birou, ho fennou bizier, hag a ioa en em zestumet en dro deomp. Ar guel euz ho enebour en doa dihunet ho oll gounnar ha ne brometent netra vad. Eil pennat a reant ho bizier hag e reant ariezou ar re c’houesa hag ar re scrijusa. Couls lavaret em boa keus da veza digaset an torfetour-ze da gaout he genvreudeur, rak sonjal a rea din ne aljen ket he denna a dre ho daouarn. En em deleur a riz etre an Indian hag ar chaseourien hag en em lakis da ober rebechou d’ar c’habiten, o lavaret dezhan n’oa nemet eun trubard hag eur gaouiad. Ar c’homzou-ze eo ar re voassa a oufet da lavaret da eun den gouezha skei a rejonte calon ar c’habiten. Ober a reas sin gant he zorn, hag ar bouc’hilli a voue pleget. Neuze e teuas da gaout he enebour hag ec’h astennas dezhan he zorn evit diskuez oa pardonet. Dioc’h-tu an Indianet a blegas ho goafou pe ho lansou, a zizantellaz ho goareier, hag an torfetour a stouas teir guech d’an douar dirak Arrow-Raï, a grogaz en he droad hag hen lakeas var he benn evit diskuez e felle dezhan beza sentuz iviziken, ha prest da ober ar pez a c’houlenjet digantha.\nA neuze, pep casoni a voue tolet a gostez. Da noz e voue great eur fest evit lida an taol eurus-ze. Eun ours lazet gant an Indianet, a voue dispennet, poazet ha debret.\nGoude beza laket ar peoc’h e meuriad al Logod, goude beza bet an heur vad d’ho lacat var an hent eün, e chomiz eun nebeut derveziou en ho zouez. Neuze e voue red din mont adarre en hent, rag eur veach hir am oa da ober. An Indianet vad a deuas d’am diambrouk beteg ar penn pella euz ho douarou. Pa’z is da gimiada dioutho en eur rei dezho va bennoz araok mont var douarou meuriad ar C’hastor, an indian am oa great ar peoc’h etrez-han hag he vreudeur, a grogaz er pacadig a ioa ganhen hag hen lakeaz var he scoas.\n— Ra lezo ar sae zu ac’hanon da vont d’he heul, emezhan.\n— Ne ouzout-te ket, eme ve, pegement a skuisder as pezo, pe gen alies e vezi e danjer o tont d’am heul ?\n— Da heuilla rin, emezhan, evel ma ra ar c’hi ar chaseour ; senti a rin var eur ger, var eur sin eus da zorn ; va breudeur o deus pardonet din ; me avad ne bardonin ket din va unan.\nSetu tost da zeis vloaz abaoue m’en deus an den a velit aze astennet lavaret ar c’homzou-ze, hag abaoue biscoas n’eus clevet eur glemaden o tont euz he c’hinou, biscoas n’en deus debret nemet griziou ha bara du, biscoas n’en deuz efet nemet dour. Bemnoz, pe ger skuis bennag e ve, e sao evit pidi, hag e chom pell stouet dirak Doue o c’houlen trugarez outhan. Hirio ez emp adarre d’ar broiou gouez, hag e c’hoar avoalc’h he gatekiz evit va zicour da zeski ho reljion d’he vreudeur. Setu aze histor an den-ze.\nLavarit din brema, eme ar missioner, en eur zevel varzu an Env eur zell leun a garantez Doue, lavarit din hag hen a eller caout e nep leac’h plijadur ebet ker c’hoeg evel ar re a ro avechou an Aotrou Doue d’he vissionerien, d’ar re a labour da c’hounit eneou dezhan !\nAma, eme an ofiser a vor a scrif kement-ma, ar missioner a davaz, hag ar picol goueziad a zavaz hag a deuas da lavaret eur ger bennak dezhan. Me a stardas dorn ar missioner em hini ; ne gaviz ket avad eur gomz evit he drugarecaat. Disken a ris d’am c’hamprig, hag en em lakiz em guele a istribil. Hogen pell e vouen ep gallout cousket ; eur bern sonjou a ioa em ene. En nosveziou varlerc’h, e chomen pell da gaozeal gant ar beleg, ha nebeut ha nebeut e voan chenchet oll. Pemzek dez goude em boue urs da gas ar missioner hag he indian d’an douar, ha pa ho gueliz o taoulina var an aod, hag o vont goude, ep sellet var ho lerc’h, varzu ar gouelec’hiou-ze a dlient da drempa gant ho c’huezen ha marteze gant ho goad, e savas ganhen eur c’hoant bras da ober eveld’ho.\nDek mis divezatoc’h e voan distro d’am bro, hag e rois va discarg a ofiser. Tri bloas goude e voan beleg hag e saven var eul lestr evit servich an dud a vor. Ar gark-ze a ran c’hoaz hirio. Va lestr en deus bet eur c’hrogat tenn oc’h hon enebourien. Me am eus bet va lod a c’hloaz, eun tamik gouli hag a vezo pare ep dale, ha neuze ez in adarre da gaout va martolodet ker.\nSetu penauz en deus Doue va galvet da veza missioner pa zonjen nebeuta.\nAdtapet diwar « https://br.wikisource.org/w/index.php?title=Penauz_e_vez_galvet_avechou_eun_den_da_eur_stad_a_vuez&oldid=162652 »\nKemmoù diwezhañ degaset d'ar bajenn-mañ d'an 22 Mae 2020, da 09:57.


C'hwil-krug - Wikipedia\nKerentiad : Staphylinidae\nGenad : Staphylinus\nAr c’hwil-krug (pe Staphylinus olens) zo un amprevan europat bras a gaver stank er vro hag a zo ezel eus kerentiad bras ar Staphylinidae. Degaset eo bet ar spesad da Amerika hag e lodennoù zo eus Aostralazia.\nDa gustum e kuzh ar c’hwiled-se dindan ar vein diouzh an deiz. Gwelet e vezont ar muiañ etre miz Ebrel ha miz Here er c’hoadoù, er jardrinoù hag el liorzhoù.\n4 Anvadur skiantel\nUr c'hwil-du o tiskouez e wagrennoù\nTizhout a ra korf ar c’hwiled-krug betek 25-28 mm. Berr eo o adeskell ha ne c’holoont nemet o brusk, o lezel rannoù ar c’hof dizolo. Kreñv-kenañ eo kigennoù ar c’hof ha goloet eo hemañ gant pladennoù kalet. Gouest int da nijal met ne reont ket alies gant o eskell. Goloet eo o c’hof gant blevennoù du tanav.\nAnavezet-mat int evit o boaz da sevel o c’hof hir ha dizolo en ur zigeriñ o c’harvanoù, un tamm evel ur c’hrug, pa’n em santont en arvar. Daoust ma n’eus flemm ebet ouzh o lost e c’hallont kregiñ en un doare poanius gant o garvanoù kreñv e stumm gevelioù. Teurel a reont ivez ur ur flaer blazus, a-drugarez d’un dourennadur a zeu diouzh ur c’houblad gwagrennoù gwenn e penn o c’hof. En anv skiantel e talv olens kement ha flaerius hag e ra meneg eus an dourennadur-se.\nUr c’hwil-krug o tagañ ur vuzhugenn\nUr preizher eo ar c’hwil-krug ha chaseal a ra diouzh an noz dreist-holl. Debriñ a ra divellkeineged evel buzhug bev, moc'h-koad, pe gagnoù zoken. Tapet e vez ar preizhoù war-bouez ar c'harvanoù, a vez implijet evit troc'hañ, ha gant ar pavioù a-raok a dalvez da vaneañ anezhe. Chaoket ha lonket e vez un tamm eus ar preizh meur a wezh ha dont a ra er-maez goloet gant un dourennadur gell taolet gant lodenn uhelañ ar bouzelloù, betek dont da vezañ ul liñvenn a zo ezmoret. Lezet e vez kroc'hen ar buzhug ha tammoù kalet an artropoded. Kigdebrerien eo a larvennoù ivez, dezho boazioù debriñ heñvel.\nUl larvenn o tebriñ\nDozvet e vez vioù gant ar parezed adalek 2 pe 3 sizhun goude ar c’houbladur kentañ. Bras (4 mm) ha gwenn int gant ur vandenn teñvaloc'h. Lezet e vezont e unendro gleb : dindan kinvi, mein, bouzellennoù saout pe bernioù delioù, en diskar-amzer. Goude 30 devezh pe war-dro e tiglor al larvennoù gwenn, dezho ur penn a liv gant ar plouz. Bevañ a reont dindan an douar dreist-holl ha debriñ ar memes preizhoù hag ar re vras. Ar memes karvanoù kreñv o deus dija. Pa vezont gourdrouzet en em zalc’hont er memes doare o tigeriñ o c’harvanoù hag o sevel o lost. Tremen a ra al larvennoù dre deir stad kresk. Er stad diwezhañ e vuzuliont eus 20 betek 26 mm hed. War-dro 150 devezh e savont poupennoù. Chom a raint enne e-pad 35 devezh. Dinodiñ a reont en o ment gour gant o livioù diwezhañ, stummet penn-da-benn war-bouez an eskell na c’hallont ket plegañ mat dindan an adeskell e-doug meur a eurvezh. C’hwiled-krug gour a c’hall bevañ dreist un eil goañvezh, lod o c’hoañviñ e douarennoù betek miz Meurzh tra ma talc’h lod all da vezañ oberiant.\nAn anvadur latin : Ocypus olens (O. Müller, 1764) a glot gant anvadurioù all a c'haller kavout e levrioù zo hag a zo erru dispredet evel : Goerius macrocephalus Stephens, 1832, Ocypus fulvopilosus Fiori, 1894, Ocypus meridionalis Fiori, 1894, Staphylinus major De Geer, 1774, Staphylinus olens O. F. Müller, 1764, Staphylinus unicolor Herbst, 1784)\nNield CE. 1976. "Aspects of the biology of Staphylinus olens (Müller), Britain's largest staphylinid beetle", Ecological Entomology, 1: 117-126.\nAdtapet diwar « https://br.wikipedia.org/w/index.php?title=C%27hwil-krug&oldid=1848747 »


Bann Henbont - Wikipedia\nBann Henbont a oa ur rann velestradurel e departamant ar Mor-Bihan e Breizh. Krouet e voe gant lezenn an 23 a viz Eost 1790 . Al lez-varn a vann a voe staliet en Oriant koulskoude, pezh a oa dibaot. Start e oa bet an tabutoù etre an div gumun . Setu amañ roll nav c'hanton Bann Henbont:\nLez-varn ar bannAozañ\nDilennet e voe pemp barner ha tri advarner e miz Here 1790 en ur heuliañ al Lezenn eus ar 16 hag ar 24 a viz Eost 1790. Evit kaout gwir da votiñ e ranke ar geodedourien bout pinvidik mat: graet e veze dilennourien an eil derez anezhe, 70 e oant er bann. En Oriant e voe votet dre ma oa bet staliet al lez-varn eno, ha n'eo ket en Henbont .\nDilamet ar bannoùAozañ\nGant Bonreizh Bloaz III (22 a viz Eost 1795) e voe lamet ar bannoù ha bodet e veze kuzulioù-kanton (ne chome tamm emrenerezh ebet gant kumunioù ar c'hanton) .\n↑ Jean-Louis Debauve, La Justice révolutionnaire dans le Morbihan, e ti an aozer, Pariz, 1965, pajenn 20\n↑ Jean-Louis Debauve, La Justice révolutionnaire dans le Morbihan, e ti an aozer, Pariz, 1965, pajenn 45\nAdtapet diwar « https://br.wikipedia.org/w/index.php?title=Bann_Henbont&oldid=1854965 »


Ober eus Breizh ur bed evit bevañ · Région Bretagne\nDegemer > Hon obererezhioù > Hor raktresoù meur > Breizh COP : an holl e Breizh a ro bec’h evit an hin ! > Ober eus Breizh ur bed evit bevañ\nOber eus Breizh ur bed evit bevañ\nE Brest e oa bet votet gant ar Rannvro, d’an 28 a viz Du 2019, he Brastres rannvroel evit an terkañ, an diorren padus ha kevatalder an tiriadoù (BRTDPKT), hervez al lezenn NOTRe eus 2015. Un teul steuñviñ eo, ennañ durc’hadurioù strategel, 38 pal ha diarbennoù reolennañ ouzhpenn. Ur guzuliadeg hag un enklask foran a vo bremañ a-raok na vefe votet e dibenn 2020. Fellet ez eus d’ar Rannvro lakaat al labour steuñviñ-se e-barzh an difrae Breizh Cop hag a laka an holl da strivañ asambles.\nPetra eo ar BRTDPKT ?\nE-barzh ar BRTDPKT emañ ar pemp brastres rannvroel a oa bet savet ha votet er bloavezhioù tremenet :\nBrastres Rannvroel ar C’hempoell Ekologel (steuñvenn c’hlas douar ha dour) ;\nBrastres Rannvroel Hin Aer Energiezh ;\nBrastres Rannvroel an Etremodelezh ;\nBrastres Rannvroel an Danframmoù hag an Treuzdougen ;\nSteuñv Rannvroel evit Dizarbenn ha Merañ al Lastez.\nAn teul unik ha treuz-se, « brastres ar brastresoù », zo eeunaet ennañ danvez an holl steuñvoù hep o disteraat. A-vremañ e vo dalc’het kont eus kudennoù an endro en holl strategiezhioù nevez evit terkañ an tiriad. Goude ul lodenn gentañ ma kaver un diagnostik klok eus an tiriad hag eus ar palioù da dizhout (38 pal Breizh COP) ez eus termenet 26 reolenn er BRTDPKT.\nUn dra nevez gant an teul-se, talvezout a ra evit an holl deulioù kêraoziñ lec’hel ha steuñviñ, evel ar brastresoù evit kenstagded an tiriad (BEKT) – pe, dre ziouer, steuñvoù lec’hel ar c’hêraozañ etrekumunel (SLKE), ar steuñvoù monedone e kêr, steuñvoù hin aer energiezh an tiriadoù (SHAET) ha karta ar parkoù natur rannvroel (PNR).\nHa pa vefe degemer ar BRTDPKT ur bazenn a bouez en istor ar Rannvroioù e chom bevennet ar galloud lezennel roet dezho. Gant an teul-se eo kreñvaet roll ar Rannvro, e penn kenurzhiadur hag aozadur terkerezh padus an tiriad hag e darempred-strizh gant an diazezadurioù publik a genlabour etrekumunel (DPKE). Ar strollegezhioù lec’hel a chomo mestr war an doareoù da lakaat e pleustr evit tizhout palioù ar BRTDPKT. Reolennoù pennañ ar brastres zo o fal, da skouer, chom hep sevel tiez en takadoù a gendalc’h ekologel, derc’hel kont eus ar pourvezioù dour er raktresoù terkañ, stourm a-enep lederezh ar c’hêrioù pe ober anv en teulioù kêraozañ eus diawel live ar mor a-benn 2100. Ne dalvezint nemet evit ar brastresoù evit kenstagded an tiriad (BEKT), pa vint adwelet, pe evit kenstrolloù bras evel an trepasoù ekologel. Evit lakaat bevañ ar BRTDPKT-se, a zo ur raktres evit an amzer-da-zont, e savo ar Rannvro kevratoù nevez gant an tiriadoù. Ur chanter bras eo hag a vo boulc’het e 2020.\n6 engouestl evit breizh\nAr BRTDPKT zo lakaet da stern loc’hañ e servij Breizh COP, savet diwar skouer hentenn kuzuliadeg ar berzhidi gant an ABU (Aozadur ar broadoù unanet) hag ar guzuliadeg COP21 evit an hin.\nLabour ar Rannvro eo teurel pled e ra ar pep brasañ eus an obererien diouzh durc’hadurioù ha palioù ar BRTDPKT hag enluskañ an holl zoareoù talvoudus evit tizhout an disoc’hoù gortozet. Ouzhpenn-se he deus gouestlet ar strollegezh lakaat emdreiñ he folitikerezhioù publik dezhi hec’h-unan, evit lakaat 38 pal Breizh COP e pleustr hag ober diouzh ar BRTDPKT.\nAr c’hwec’h pennaenn dreuz termenet gant ar Rannvro a glot gant 6 engouestl :\nEngouestl evit monedoneoù kengret ha digarbon\nEngouestl evit strategiezhioù niverel atebek\nEngouestl evit ar boued mat evit an holl\nEngouestl evit ur strategiezh nevez evit an energiezh hag an hin\nEngouestl evit gwareziñ ha talvoudekaat ar vevliesseurted hag an danvezioù\nEngouestl evit kenstagded an tiriadoù\nEvit pep engouestl e vo ur follenn-stur ha steuñvoù ober da-heul hag a servijo da deul dave evit lakaat e pleustr holl bolitikerezhioù foran ar Rannvro. Ar follennoù-se a vo binvioù priorelaat hag a yelo d’ober ar pep brasañ eus an diarbennoù o harpañ ar pennreolennoù degemeret ha roet talvoudegezh dezho er BRTDPKT.